Krisis Afghanistan: Pakistan International Airlines gantung penerbangan ke Kabul

KABUL, 15 Oktober - Pakistan International Airlines (PIA), menggantung sementara penerbangan ke Kabul ekoran sikap tidak profesional pihak berkuasa Taliban.

Jurucakap PIA mendakwa penerbangan mereka sering berdepan kelewatan akibat sikap tidak profesional pihak berkuasa penerbangan Kabul.

Laluan itu akan terus digantung sehingga keadaan menjadi tenteram.

PIA meneruskan penerbangan khas ke negara itu untuk memberi ruang kepada rakyat Afghanistan melarikan diri daripada rejim dan tekanan ekonomi.

Badan kebajikan dan NGO antarabangsa kerap menggunakan perkhidmatan itu bagi membantu rakyat Afghanistan memandangkan tiket penerbangan sukar dibeli bagi penumpang biasa.

Syarikat penerbangan itu memberitahu operasi penerbangan ke Kabul tidak menguntungkan dan hanya menjalankan penerbangan atas alasan kemanusiaan.


England longgar ujian COVID-19, langkah lonjak kembali industri pelancongan

ENGLAND, 15 Oktober - Pelancong yang lengkap vaksin COVID-19 dari negara berisiko rendah tidak perlu melakukan Ujian PCR sebaik tiba di England mulai 24 Oktober.

Ujian yang mahal ini dimansuhkan sebagai usaha meningkatkan industri pelancongan serta langkah menormalkan perjalanan antarabangsa.

Ujian saringan dan peraturan rumit didakwa menyukarkan pemulihan perjalanan udara sepanjang musim panas.

Bulan lalu kerajaan melonggarkan peraturan perjalanan antarabangsa ke England bagi melonjakkan industri pelancongan.

Pelancong lengkap vaksin boleh melakukan ujian pantas COVID-19 pada atau sebelum hari kedua ketibaan.


OIC kecam tindakan rejim Israel musnahkan tanah perkuburan Islam berhampiran Masjid Al-Aqsa

BAITULMAQDIS, 14 Oktober - Pertubuhan Kerjasama Islam (OIC) mengecam tindakan terkutuk rejim Israel memusnahkan tanah perkuburan Islam berhampiran Masjid Al-Aqsa.

Beberapa kubur di kawasan perkuburan Al-Yusufiye yang dianggarkan berusia 1,000 tahun dimusnahkan menggunakan jentera milik pihak berkuasa Yahudi.

Difahamkan, tindakan tersebut bagi memberi laluan kepada rancangan Israel membangunkan sebuah taman di lokasi tersebut.

Agensi berita Anadolu melaporkan, tindakan tersebut mencetuskan kemarahan penduduk Palestin.

Ia berikutan kubur yang dimusnahkan itu adalah tempat persemadian penduduk Islam yang terkorban dalam konflik antara tahun 1948 dan 1967.

Pengarah Eksekutif Suruhanjaya Perlindungan Tanah Perkuburan Islam, Ahmed al-Dajani berkata, mahkamah Israel memberi kebenaran untuk melakukan kerja-kerja di tapak berhampiran tanah perkuburan itu.

Beliau menegaskan, Israel bakal berdepan tindakan undang-undang terhadap perbuatan tersebut.

Tanah Perkuburan Al-Yusufiye yang terletak bersebelahan tembok mengelilingi kota lama adalah satu daripada tanah perkuburan Islam tertua di Baitulmaqdis.

Sebelum ini, rejim Israel cuba memusnahkan tangga bersejarah menuju ke kota lama dan Masjid Al-Aqsa, namun, langkah itu dihalang oleh penduduk Palestin.


Jumlah kematian akibat COVID-19 di Amerika Selatan melepasi 1.5 juta orang

MONTEVIDEO (URUGUAY), 10 Oktober - Jumlah kematian akibat COVID-19 di Amerika Selatan melepasi 1.5 juta pada Jumaat.

Sekurang-kurangnya 1,500,350 kematian dengan lebih 45 juta kes virus direkodkan.

Brazil melepasi 600,000 kematian semalam dan negara kedua paling teruk dilanda pandemik itu di dunia selepas Amerika Syarikat.

Selepas Brazil - Mexico, Peru, Colombia dan Argentina juga mencatatkan angka kematian tertinggi.

Peru mencatatkan jumlah 605 kematian bagi setiap 100,000 penduduk.

Di seluruh dunia, wabak ini meragut lebih 4.8 juta nyawa dengan lebih 237 juta kes jangkitan dilaporkan.


Rakyat Lubnan tunjuk perasaan, bengang tindakan Bank sekat pengeluaran simpanan

BEIRUT, 25 September - Sekumpulan warga Lubnan melakukan protes di luar 3 bank utama di Beirut, mendesak agar simpanan mereka dipulangkan semula.

Ini susulan tindakan kerajaan itu menyekat hak penduduknya untuk mengeluarkan deposit, susulan krisis ekonomi dan kewangan yang dialami.

Ekoran marah dengan situasi tersebut, penunjuk perasaan turut bertindak membaling telur dan tomato ke arah bank berkenaan.

Pihak Keselamatan dikerah ke lokasi bagi mengawal keadaan dan mengelakkan bank tersebut diceroboh.

Kesemua institusi kewangan Lubnan telah melaksanakan kawalan modal sejak negara itu berdepan krisis besar pada Oktober 2019.

Ini menyebabkan pendeposit tidak dapat mengeluarkan simpanan masing-masing.

Prestasi Keluaran Dalam Negara Kasar negara itu menjunam hampir 40% sejak 2018.

Negara itu juga berada dalam kancah peperangan dan ini memburukkan situasi semasa di Lubnan.


Anggota kongsi gelap ditembak dua lelaki menyamar peguam

NEW DELHI, 25 September - Di India, seorang anggota kongsi gelap mati ditembak ketika berdiri di hadapan hakim.

Lebih menakutkan, perbuatan itu dilakukan oleh dua lelaki yang menyamar sebagai peguam di dalam mahkamah.

Kejadian berlaku ketika mangsa sedang menunggu keputusan berhubung jenayah yang dilakukannya.

Menurut saksi sekurang-kurangnya 12 das tembakan dilepaskan ke arah mangsa sebelum suspek dibunuh oleh polis.

Dalam satu video yang dimuat naik di laman Twitter, situasi kecoh dan ketakutan sempat dirakam diluar mahkamah di daerah Rohini itu.

Mangsa yang berusia sekitar 30 tahun, dikaitkan dengan permusuhan kumpulan, pembunuhan, rompakan dan pemerasan di New Delhi dan negeri di utara India.

Isu keselamatan dan perlindungan sering dipersoalkan pemerhati undang-undang berikutan peningkatan kejadian pembunuhan saksi dan orang kena tuduh (OKT) di dalam mahkamah di India.


Gempa Bumi di Melbourne: Tiada rakyat Malaysia terlibat

MELBOURNE, 24 September - Tiada rakyat Malaysia terlibat dalam kejadian gempa bumi berhampiran Melbourne, Australia Rabu lepas. Perkara itu disahkan Konsulat Jeneral Malaysia di Melbourne, Mazita Marzuki.

Menurut Mazita, pejabat Konsulat Jeneral di Melbourne akan terus memantau keadaan dan menasihati rakyat Malaysia agar bertenang.

Jelasnya, setakat ini tiada laporan mengenai kematian atau kecederaan serius melibatkan rakyat Malaysia.

Gempa bermagnitud 5.9 skala richter yang melanda Melbourne itu menyebabkan kerosakan pada bangunan di bandar kedua terbesar Australia tersebut.

Gegaran turut dirasai sehingga ke negara jiran.

Mengulas mengenai keadaan semasa di Melbourne, Konsulat Jeneral memaklumkan keadaan masih terkawal dengan keperluan asas, infrastruktur dan keperluan lain masih seperti biasa.

Sebanyak 46 kerosakan harta benda dilaporkan di Mansfield dan Melbourne.

Kira-kira 35,000 penduduk dan sebuah hospital terputus bekalan elektrik seketika.


Pfizer dan BioNTech: Dapatkan kelulusan untuk vaksinasi kanak-kanak 5 hingga 11 tahun

AMERIKA SYARIKAT, 21 September - Hasil ujian mendapati, Vaksin Pfizer dan BioNTech berupaya menghasilkan tindak balas imunisasi yang pantas serta selamat digunakan ke atas kanak-kanak berusia antara lima hingga 11 tahun.

Syarikat itu memaklumkan, vaksin mereka akan mendapatkan kelulusan penggunaannya terhadap golongan terbabit dalam tempoh terdekat.

Menurut kenyataan bersama Pfizer dan BioNTech, dos vaksin terbabit akan diberikan pada kadar lebih rendah berbanding individu berusia 12 tahun ke atas.

Berdasarkan hasil ujian itu, mereka akan menghantar data terbabit kepada Kesatuan Eropah, Amerika Syarikat serta badan berwajib di seluruh dunia secepat mungkin.

Keputusan yang diperoleh itu adalah yang pertama bagi kanak-kanak berusia 12 tahun ke bawah, manakala ujian bagi vaksin Moderna untuk kanak-kanak berusia enam hingga 11 tahun, masih di dalam kajian.

Biarpun kanak-kanak kurang berisiko sekiranya dijangkiti COVID-19, wujud kebimbangan dengan kehadiran varian Delta yang boleh menjurus kepada kes lebih serius.

Malah, pemberian vaksin kepada kanak-kanak dilihat sebagai kunci utama memastikan sekolah dibuka dan membantu menamatkan pandemik itu.


Saluran paip gas Syiria diletupkan, Militan Daesh mengaku bertanggung jawab

SYIRIA, 19 September - Militan Daesh mengaku bertanggungjawab melakukan serangan ke atas saluran paip gas asli utama di tenggara ibu negara Syria sehingga menyebabkan gangguan bekalan elektrik, termasuk di kawasan sekitar.

Kumpulan itu menerusi satu kenyataan menyebut mereka mampu untuk meletupkan saluran gas yang menghubungkan loji tenaga Tishreen dan Deir Ali.Ketika ini, stesen Deir Ali dan Tishreen masih belum beroperasi.Memetik laporan agensi berita sana', Menteri Tenaga Ghassan al-Zamek berkata stesen Deir Ali di Tenggara Damsyik itu menjana separuh daripada bekalan elektrik di Syria.Serangan pada petang Jumaat menyebabkan stesen tersebut terpaksa dihenti tugas.Ia menjejaskan operasi beberapa stesen menyebabkan gangguan bekalan elektrik di Damsyik dan kawasan berhampiran kira-kira 30-minit, sebelum bekalan disambung semula.Kerja penyelenggaraan sudah dimulakan semalam, namun penduduk mungkin berdepan catuan bekalan agak serius sehingga saluran paip gas diperbaiki sepenuhnya.


Arab Saudi umum sedia terima kedatangan 70,000 jemaah umrah sehari

JEDDAH, 8 September - Jabatan Tertinggi bagi Hal Ehwal Masjidil Haram dan Masjid Nabawi mengumumkan kesediaan pihaknya menyambut kedatangan 70,000 jemaah umrah sehari.

Penolong Ketua Pengarah Hal Ehwal Masjidil Haram, Dr Saad Muhammad Al-Muhaimidi menerusi perkongsiannya di Twitter berkata, pihaknya sedia menerima kedatangan lebih ramai jemaah daripada dalam dan luar Arab Saudi serta menyediakan perkhidmatan terbaik untuk memudahkan segala urusan jemaah.

Media sebelum ini melaporkan Kementerian Haji dan Umrah Arab Saudi merancang meningkatkan jumlah jemaah umrah sehingga 120,000 sehari berbanding 60,000 ketika ini.

Segala operasi dan persiapan menyambut kedatangan jemaah mengikut prosedur operasi standard (SOP) dan semua langkah pencegahan yang ditetapkan kerajaan Arab Saudi untuk memudahkan jemaah mengerjakan umrah.

Pihaknya akan sentiasa memantau setiap ruang di Masjidil Haram dari semasa ke semasa bagi memastikan kelancaran urusan jemaah.


Litar pintas dipercayai punca 41 banduan maut dalam kebakaran penjara di Tangerang

TANGERANG, 8 September - 41 banduan dilaporkan terkorban dalam kejadian kebakaran sebuah penjara di Tangerang di Jawa Timur, Indonesia.

Ketua Lapas (Penjara) Kelas 1 Tangerang, Victor Teguh Prihartono dalam kenyataan berkata, kebakaran berlaku di Lembaga Pemasyarakatan Kelas Satu Tangerang, Blok C2 (penjara di Tangerang) pada Rabu, pukul 1.45 waktu Indonesia Barat.

Punca kebakaran dipercayai akibat litar pintas.

Setakat pukul 9.00 pagi tadi, 41 banduan yang sedang menjalani hukuman akibat kesalahan berkaitan dadah disahkan maut.

Blok Kelas Satu itu menempatkan 122 banduan.

Pihak bomba, polis dan tentera Indonesia masih melakukan kerja-kerja membawa banduan yang cedera ke hospital dan memindahkan banduan-banduan blok lain ke lokasi selamat.


Varian Mu imun terhadap vaksin

GENEVA, 6 September - Pertubuhan Kesihatan Sedunia (WHO) menerusi laporan terkini epidimiologi yang diumumkan secara mingguan mengeluarkan amaran varian baharu yang dikenali varian Mu kini telah bermutasi serta mempunyai tahap imunisasi tinggi terhadap vaksin.

Laporan itu menyebut, Varian Mu mempunyai ketahanan tinggi melawan keberkesanan terhadap vaksin dan kini dalam pemerhatian WHO.

Varian yang membimbangkan itu pertama kali dikenalpasti di Colombia pada Januari 2021.

Ia kini telah menular di 43 negara, antaranya Amerika Syarikat, Jepun dan Korea Selatan.

Sejak pandemik melanda pada 2019, lebih 4.57 juta orang maut akibat COVID-19 di seluruh dunia.

Jangkitan global pula kini melebihi 221 juta kes.

Amerika Syarikat (AS) kekal sebagai negara paling teruk terjejas di dunia dengan lebih 665,000 kematian.

Ia disusuli Brazil, India, Mexico dan Peru.

Statistik terkini menunjukkan negara dengan jumlah kematian terbaru paling tinggi adalah Amerika (2,178 kes), diikuti Mexico (1,177 kes).


Perdana Menteri Jepun bakal lepaskan jawatan, tidak berhasrat calonkan diri dalam pemilihan LDP

TOKYO, 3 September - Perdana Menteri Jepun, Suga Yoshihide tidak berhasrat mencalonkan diri dalam pemilihan kepemimpinan Parti Liberal Demokratik (LDP) pada bulan ini.

Tindakan itu menunjukkan beliau akan melepaskan jawatan Perdana Menteri.

Suga pada Rabu lalu memutuskan untuk tidak membubarkan Dewan Perwakilan untuk pilihan raya dalam waktu terdekat.

Ia mengambil kira situasi COVID-19 yang teruk ketika ini dan mengatakan bahawa pemilihan kepemimpinan LDP yang dijadualkan pada 29 September tidak akan ditunda.

Sebilangan anggota parlimen LDP sebelum ini berpendapat Suga akan membubarkan Dewan Perwakilan pada pertengahan September bagi meraih kemenangan minimum dalam pilihan raya umum sebelum menghadapi lawan termasuk bekas Menteri Luar Fumio Kishida dalam persaingan kepemimpinan dalam parti.


Perintah berkurung tentera dikerah bantu penguatkuasaan di Sydney

SYDNEY, 3 Ogos - Di Sydney, pasukan tentera di kerah membantu memperkuatkan lagi penguatkuasaan setelah perintah berkurung memasuki 6 minggu dan dijangka tamat akhir bulan ini.

300 tentera di kerah di bandar terbesar Australia itu selepas pihak berkuasa New South Wales memohon bantuan.

Pihak berkuasa sedaya upaya berusaha menghentikan penyebaran varian Delta di Sydney dan memastikan penduduk mematuhi peraturan yang telah ditetapkan.

Setakat ini 3,600 kes direkodkan sejak pertengahan Jun; manakala ribuan kontak rapat telah di kenakan ujian saringan dan kuarantin di rumah selama 14 hari.

Situasi berkenaan menyebabkan pihak polis berdepan masalah anggota bagi melaksanakan penguatkuasaan.

Perintah berkurung memaksa lebih 5 juta penduduk perlu duduk di rumah.

Mereka hanya dibenarkan meninggalkan kediaman untuk kerja penting; perubatan; dan membeli barangan keperluan.


Penularan varian Delta: Jutaan penduduk kembali duduk di rumah, ujian saringan besar-besaran

HAIKOU, CHINA - Jutaan penduduk China kembali duduk di rumah susulan terdapat 55 kes baharu COVID-19 dalam usaha membendung varian Delta.

Varian yang merebak dengan pantas itu sudah menular ke lebih 20 bandar dan wilayah.

7 kes daripadanya ditemui di Wuhan yang merupakan lokasi tercetusnya COVID-19 pada 2019.

Kluster Wuhan dilaporkan dikesan di sebuah stesen kereta api yang merupakan pekerja migran.

Susulan itu juga, bebebapa bandar utama China termasuk Beijing telah melakukan ujian saringan besar-besaran termasuk kuarantin bagi kontak rapat.

Beijing sebelum ini melaporkan kejayaan kes domestik hampir sifar, setelah coronavirus pertama kali muncul di Wuhan.

Dalam pada itu lebih 1.2 juta penduduk dikenakan perintah berkurung ketat selama tiga hari, di pusat bandar Zhuzhou (jujo), wilayah Hunan pada Isnin.

Di Zhang-jiajie pula; 1.5 juta penduduknya perlu menjalani perintah berkurung pada Jumaat.

Pihak berkuasa turut berusaha mengesan mereka yang melakukan perjalanan dari Nanjing atau Zhang-jiajie.


Jepun bakal lanjut, perluas perintah darurat

TOKYO, 31 Julai - Jepun bakal melanjutkan perintah darurat di Tokyo selain menguatkuasakan perintah itu di empat lagi wilayah berikutan lonjakan kes COVID-19.

Ini selepas ibu kota Jepun merekodkan angka harian tertinggi dengan jangkitan baharu di seluruh negara mencecah 10,000 untuk julung kalinya.

27 kes baharu berkaitan temasya Sukan Olimpik turut dilaporkan dengan penganjur menegaskannya tiada kaitan dengan peningkatan jangkitan di Jepun.

Perdana Menteri, Yoshihide Suga, berkata kerajaan sedang mengambil tindakan kecemasan dengan pantas.

Perintah darurat di Tokyo ketika ini dijadualkan tamat pada 22 Ogos, namun kerajaan bakal melanjutkannya hingga hujung bulan.

Perintah darurat juga akan dilanjutkan di selatan Okinawa, dan sekatan itu bakal diperluaskan ke tiga lagi wilayah sekitar ibu kota serta hab barat Osaka.

Menteri Kesihatan Jepun, Norihisa Tamura berkata, jangkitan COVID-19 terus meningkat di Tokyo dan Okinawa walaupun perintah darurat dikenakan, dengan kira-kira separuh daripada kes baharu dikesan melibatkan jangkitan varian Delta.


WHO jangka varian Delta bakal jadi strain dominan COVID-19

GENEVA, 22 Julai - Varian Delta yang lebih berbahaya dan pantas menular bakal menjadi strain dominan COVID-19 dalam tempoh beberapa bulan akan datang.

Jangkaan dibuat Pertubuhan Kesihatan Sedunia (WHO).

Varian Delta pertama kali di kesan di India kini sudah menular di 124 wilayah, 13 daripadanya minggu lalu.

Ia menyumbang lebih daripada tiga per empat penjujuk spesimen di banyak negara utama.

Beberapa negara merekodkan penyebaran varian Delta melangkaui 75%.

Kes jangkitan baharu tertinggi dilaporkan di Indonesia, diikuti United Kingdom dan Brazil.


Jemaah haji bergerak ke Mina bermula tengah malam

MUZDALIFAH, 20 Julai - Seramai 60,000 jemaah haji yang berada di padang Arafah semalam kini berada di Muzdalifah .

Di situ, mereka mengumpul batu kecil untuk menyempurnakan ibadah melontar jamrah di Mina.

Kumpulan jemaah bergerak ke Muzdalifah selepas menghabiskan masa sekitar 12 jam berwukuf di Arafah.

Setiap pergerakan dipantau pasukan keselamatan dan pengendali haji bagi memastikan mereka patuh prosedur operasi standard pencegahan COVID-19.

Jemaah kemudian akan bergerak dari Muzdalifah ke Mina, bermula tengah malam Isnin.

Mereka dijadual bermalam di Mina dan melaksanakan ibadah melontar.

Media tempatan melaporkan Menteri Kesihatan Arab Saudi, Dr Tawfiq Al-Rabiah mengesahkan tiada kes COVID-19 dikesan dalam kalangan jemaah haji setakat ini.


Pihak berkuasa Arab Saudi lengkapkan langkah keselamatan

MEKAH, 19 Julai - Pihak berkuasa Arab Saudi telah melengkapkan semua langkah keselamatan bagi melancarkan ibadah haji tahun ini.

Jurucakap Kementerian Kesihatan Arab Saudi, Dr Mohmmad Al-Abd Al-Ali berkata, langkah keselamatan itu termasuk penggunaan teknologi digital.

Jelasnya, robot digunakan untuk melakukan sanitasi di sekitar Ka'bah.

Tahun ini, gelang pintar diperkenal yang lengkap dengan maklumat mengenai haji, tahap oksigen serta data vaksin, selain mempunyai ciri keselamatan.

Sementara itu, Kementerian Dalam Negeri memaklumkan, 147 individu dikesan cuba memasuki tanah suci tanpa kebenaran.

Tahun ini, bilangan jemaah haji dihadkan kepada 60,000 orang sahaja berbanding 2.5 juta jemaah sebelum ini.

Ibadah itu hanya melibatkan penduduk Arab Saudi manakala individu dari luar negara tidak dibenarkan sama sekali.


Thailand kenakan sekatan lebih ketat di tiga lagi wilayah

BANGKOK, 19 Julai - Sebanyak 3 lagi wilayah Thailand dikenakan sekatan lebih ketat, termasuk perintah berkurung.

Ini susulan negara itu mencatat 11,397 kes baharu COVID-19.

Ia merupakan jumlah harian tertinggi direkodkan untuk 3 hari berturut-turut.

Thailand melaporkan 101 kes kematian dalam tempoh 24 jam.

Kes jangkitan kini mencecah lebih 403,300, manakala jumlah korban 3,341, sejak pandemik mula merebak pada Januari tahun lalu.

Menurut Warta Diraja, 3 wilayah iaitu Chon Buri, Ayutthaya dan Chachoengsao diletakkan di bawah kawasan sekatan maksimum.

Perintah Berkurung berkuat kuasa 20 Julai hingga 2 Ogos, bermula 9 malam hingga 4 pagi.

Pusat beli-belah dan beberapa perniagaan akan ditutup .

Langkah terbaharu itu bermatlamat untuk menghentikan penularan virus terutama varian Alpha dan Delta.


Tiada bukti kukuh sokongan keperluan dos ketiga vaksin COVID-19 - WHO

GENEVA, 14 Julai - Setakat hari ini, belum ada bukti kukuh boleh menyokong bahawa individu yang sudah menerima vaksin lengkap COVID-19 memerlukan dos ketiga atau penggalak.

Ketua Saintis Pertubuhan Kesihatan Sedunia (WHO) Soumya Swaminathan juga mengingatkan bahawa usaha untuk mencampur dan menyesuaikan dos vaksin hanya akan mewujudkan keadaan tidak menentu sekiranya rakyat mula memutuskan bila dan siapa yang harus mengambil dos ke dua, ketiga atau keempat.

Beliau menyifatkan situasi itu hanya mewujudkan keadaan atau trend berbahaya.

Tambahnya, data yang ada mengenai saranan itu termasuk mencampurkan dos vaksin berbeza amat terhad dan menasihatkan supaya menunggu data kajian menyeluruh yang sedang dijalankan.

Pendirian sama turut disokong Ketua Program Imunisasi WHO, Ann Lindstrand yang mendesak negara negara terlibat mempertimbang semula keputusan untuk menawarkan dos tambahan kepada penduduk mereka.

Isnin lalu, Ketua Pengarah Pertubuhan Kesihatan Sedunia, WHO Dr. Tedros Adhanom Ghebreyesus menegur Pfizer dan pengeluar vaksin lain kerana memberi tumpuan untuk membangun dan menjual dos vaksin tambahan kepada negara-negara berpendapatan tinggi tatkala banyak negara-negara belum mevaksinasi pekerja kesihatan mereka dan serta golongan rentan.

Kenyataan itu dikeluarkan beberapa hari selepas Pfizer mengumumkan dos ketiga vaksin COVID-19 diperlukan untuk memastikan perlindungan pada tahap tinggi terhadap virus COVID-19.


Pfizer dijadual bertemu pegawai FDA untuk kelulusan dos ketiga

WASHINGTON, 13 Julai - Pfizer akan mengadakan pertemuan dengan pegawai kesihatan tertinggi Amerika Syarikat hari ini bagi meminta kebenaran untuk dos ketiga vaksin COVID-19.

Langkah itu dilakukan selepas Ketua Penasihat Perubatan kepada Presiden Joe Biden mengakui bahawa kemungkinan dos ketiga atau penggalak akan diperlukan.

Syarikat itu dijadual mengadakan pertemuan dengan Pentadbiran Makanan dan Dadah Amerika Syarikat (FDA) serta pegawai berkaitan lain, beberapa hari selepas Pfizer menegaskan bahawa dos vaksin penggalak diperlukan dalam tempoh 12 bulan.

Minggu lalu Dr. Mikael Dolsten dari Pfizer memaklumkan kepada wartawan bahawa data awal daripada kajian syarikat menunjukkan tahap antibodi akan meningkat lima hingga 10 kali ganda apabila dos ketiga diberikan.


Singapura perketat sempadan

SINGAPURA, 12 Julai - Singapura memperketat proses kemasukan terhadap pengembara dan penduduk tetap asal Indonesia ke republik itu berkuatkuasa serta merta.

Dalam satu kenyataan Kementerian Kesihatan memaklumkan, pengembara yang mempunyai sejarah perjalanan ke Indonesia dalam tempoh 21 hari juga tidak dibenarkan transit bermula hari ini.

Syarat kemasukan pengembara dengan sejarah perjalanan ke Indonesia perlu negatif ujian PCR yang diambil dalam masa 72 jam sebelum berlepas ke Singapura.

Kini, semua pengembara perlu menunjukkan keputusan ujian PCR yang diambil dalam tempoh 48 jam sebelum berlepas.

Pelawat yang tiba di Singapura tanpa keputusan ujian PCR negatif yang sah tidak akan dibenarkan masuk.

Kenyataan tersebut turut menekankan, pemegang status penduduk tetap dan pas jangka panjang yang tidak mematuhi syarat yang ditetapkan turut berdepan tindakan pembatalan permit.

Kerajaan Singapura sebelum ini menguatkuasakan Notis Tinggal di Rumah selama 14 hari dengan mengambil ujian saringan PCR semasa ketibaan dan ujian PCR pada hari ke 14 dan Antigen Rapid Test pada hari ketiga, ketujuh dan 11 selepas tiba.


WHO saran lakukan ujian saringan di sekolah, biarpun sifar kes positif

COPENHAGEN, 3 Julai - Pertubuhan Kesihatan Sedunia (WHO) menyarankan ujian saringan COVID-19 harus dijalankan di sekolah-sekolah biarpun tiada kes direkod.

Pertubuhan itu percaya ujian tindak balas rantaian polimerase (PCR) dan ujian antigen pantas seharusnya dijalankan walapun tiada simptom dalam kalangan pelajar dan kakitangan.

Pengarah WHO bagi Eropah, Hans Kluge, dalam satu kenyataan yang dikeluarkan bersama UNICEF dan UNESCO berkata, pemerintah perlu meneruskan langkah-langkah tepat bagi membantu mengekalkan kadar jangkitan rendah dan mengelakkan penutupan sekolah yang berterusan.

Beliau berkata, penutupan sekolah yang berlanjutan memberi kesan berbahaya ke atas kesejahteraan pendidikan, sosial dan mental kanak-kanak serta golongan belia.

Inisiatif melaksanakan ujian saringan COVID-19 di sekolah adalah alternatif seterusnya menangani kadar keciciran dan kesan kesihatan yang berhubung kait dengan pembelajaran.

Bagi agensi-agensi PBB, penutupan sekolah seharusnya dipertimbangkan hanya sebagai ikhtiar terakhir jika berlaku lonjakan jumlah kes COVID-19 yang tidak mampu dikawal oleh langkah-langkah lain.


Buka pelancongan di Phuket, tidak perlu kuarantin

PHUKET, 1 Julai - Thailand bersiap sedia membuka semula Phuket kepada pelancong tanpa kuarantin.

Langkah itu sebagai usaha merancakkan sektor pelancongan negara.

Pelancong yang sudah disuntik vaksin dijangka dibenarkan untuk berkunjung ke pulau itu tanpa kuarantin.

Namun, pembukaan Phuket yang bermula bulan ini belum dapat dipastikan berikutan kelewatan kelulusan kerajaan.

Thailand cuba membendung gelombang ketiga COVID-19 dengan mengenakan sekatan di Bangkok dan kawasan pinggiran yang menyaksikan varian alpha dan delta pantas tersebar.

Jurucakap Jawatankuasa Khas COVID-19, Taweesin Visanuyothin berkata kira-kira 250 pelancong dijangka tiba di pulau itu hari ini melalui empat penerbangan.

Thailand kebiasaannya menerima kira-kira 40 juta pelancong setiap tahun.

Sektor itu menyumbang kira-kira 18 peratus daripada Keluaran Dalam Negara Kasar Thailand.


COVID-19: Sydney kembali laksana sekatan

SYDNEY, 27 Jun - Penduduk Sydney, Australia kembali berdepan sekatan selama dua minggu bermula semalam hingga 9 Julai.

Langkah pihak berkuasa New South Wales tersebut demi menghalang penularan varian Delta COVID-19 yang kian merebak.

Seramai 80 orang dijangkiti setakat ini.

Sekatan yang diumum Ketua Menteri New South Wales, Gladys Berejiklin turut melibatkan wilayah Blue Mountains, Central Coast dan Wollongong, iaitu kawasan yang mengelilingi bandar raya tersebut.

Sepanjang sekatan dikuat kuasakan, semua perhimpunan umum dihadkan dengan mewajibkan pemakaian pelitup muka walaupun berada di kawasan tertutup.

Penduduk masih dibenar keluar berkerja dan bersekolah, mendapatkan rawatan serta membeli keperluan asas di pusat beli belah.

Kerajaan konservatif pimpinan Berejiklian enggan melaksanakan sekatan pergerakan sebelum ini, namun dikecam pakar kesihatan yang merasakan tindakan perlu diambil memandangkan masih ramai warga Australia, belum menerima vaksin COVID-19.


Ratusan mayat ditemui hanyut di Sungai Gangga

NEW DELHI, 27 Jun - Ratusan mayat yang dihanyutkan di Sungai Gangga ditemui terapung di hulu sungai tersebut.

Kebanyakannya meninggal dunia akibat jangkitan COVID-19 pada April dan Mei, selepas jangkitan mendadak dengan fasiliti hospital di kebanyakan tempat turut lumpuh.

Pegawai di bandar utara India itu, Neeraj Kumar Singh berkata, hampir 150 mayat perlu diuruskan bagi proses pembakaran setakat tiga minggu lalu.

Sesetengah keluarga tidak mampu membeli kayu api bagi upacara pembakaran hingga memaksa mayat dihanyutkan ke dalam sungai malah ada yang dibawa arus Sungai Gangga ke tebing pasir berhampiran sungai.

Banjir menyebabkan lebih banyak mayat dijumpai, sekali gus menimbulkan keraguan kemungkinan jumlah kematian akibat COVID-19 di India melebihi satu juta.

Kadar kematian sebenar beberapa kali ganda lebih tinggi berbanding angka maut rasmi yang dilaporkan hampir 400,000 orang.


Vaksin COVID-19 palsu: 2,500 penduduk Mumbai dan Kolkata tertipu

INDIA, 26 Jun - Sekurang-kurangnya 2,500 orang di Mumbai dan Kolkata, India menerima vaksin COVID-19 palsu.

Jabatan Polis menjelaskan suntikan yang diterima mereka adalah antibiotik. Vaksin palsu itu telah diagihkan ke 17 pusat vaksinasi di kedua-dua kawasan.

Pihak polis telah menahan lebih 10 suspek termasuk 2 doktor dari hospital swasta, yang terlibat dengan kes itu.

Hasil siasatan, mereka turut berjaya merampas beberapa kad pengenalan dan vaksin palsu.

Kebanyakan mangsa mengalami perasaan mengantuk dan tidak selesa di tempat suntikan.

Pihak berkuasa tempatan akan mengerahkan Pengamal Perubatan untuk menjaga mangsa yang telah disuntik dengan vaksin palsu sekiranya berlaku sebarang kecemasan.

Di India, Lebih 307,948 orang telah menerima suntikan vaksin.


Palestin zahir penghargaan, sokongan tidak berbelah bahagi Malaysia

TURKI, 19 Jun - Menteri Luar Palestin, Dr. Riad Malki menzahirkan setinggi-tinggi penghargaan dan terima kasih atas kepimpinan serta sokongan kerajaan Malaysia kepada Palestin sejak sekian lama.

Perkara itu disampaikannya dalam pertemuan dengan rakan sejawatan dari Malaysia Datuk Seri Hishammuddin Hussein di Turki.

Kenyataan Kementerian Luar menyebut Dr. Riad turut memuji pendirian Malaysia yang tidak pernah berbelah bahagi dan menyatakan Palestin sentiasa boleh bergantung harap pada sokongan Malaysia.

Pertemuan ini sebahagian daripada lawatan kerja Datuk Seri Hishammuddin ke Turki, bermula semalam.

Semasa berada di Turki, Datuk Seri Hishammuddin dijangka menghadiri Forum Diplomasi Antalya.

Dr.Riad turut berkongsi perkembangan terkini di Palestin yang ketika ini masih terpaksa berdepan serangan dan kekejaman berterusan daripada rejim Israel.

Kerajaan Malaysia juga bersetuju menyumbang lebih 1 juta dolar Amerika kepada kerajaan Palestin bertujuan membantu membina semula fasiliti ujian COVID-19 di Gaza yang telah musnah akibat serangan bom bulan lalu.


Netanyahu tersingkir selepas 12 tahun berkuasa, Naftali Bennett Perdana Menteri Baharu Israel

TEL AVIV, 14 Jun - Setelah 12 tahun memegang kuasa, akhirnya Benjamin Netanyahu yang menjadi perdana menteri Israel paling lama memerintah akhirnya disingkirkan.

Menerusi undi di Knesset Netanyahu menerima tamparan hebat apabila undian berpihak kepada kerajaan gabungan baharu, pemimpin pembangkang, Yair Lapid bersama Naftali Bennett yang akan mengambil alih jawatan Netanyahu hanya dengan majoriti tipis 60-59 daripada 120 kerusi Knesset.

Kesepakatan gabungan lapan parti termasuk Parti Arab buat pertama kali ternyata tentangan besar yang tidak mampu ditangani Netanyahu.Di bawah perjanjian penggiliran dipersetujui Bennett, 49 tahun yang merupakan bekas sekutu Netanyahu, yang memimpin Parti Yamina akan memegang jawatan sebagai perdana menteri selama dua tahun. Bennett, jutawan teknologi yang juga bekas komander pasukan khas, mengangkat sumpah semalam. Penggiliran itu kemudian akan diambil alih oleh Lapid untuk penggal seterusnya.Bennett yang pernah menjadi Menteri Pertahanan berjanji kerajaan gabungan di bawah pimpinannya akan mewakili seluruh penduduk Israel selain mengekalkan beberapa dasar kontroversi kepimpinan terdahulu termasuk pendirian terhadap tuntutan Palestin.Bennett, juga berjanji menjaga keselamatan Israel dari Iran, tanpa membiarkan Iran memiliki senjata nuklear.Presiden Amerika Syarikat, Joe Biden merupakan pemimpin awal yang cepat mengucapkan tahniah kepada Bennett, sambil berharap dapat memperkukuh hubungan kedua-dua negara.Pada sidang sama, Knesset turut melantik Speaker baharu, Mickey Levy daripada Parti Yesh Atid yang dipimpin Lapid untuk menggantikan Yariv Levin daripada Likud selepas beliau meraih 67 undi sokongan.Sementara itu, kejatuhan Netanyahu diraikan oleh penduduk Tel Aviv dan penyokong pembangkang di Dataran Rabin.Kejatuhan Netanyahu ini memburukkan lagi kedudukannya yang berdepan tuduhan rasuah dan masih dalam perbicaran.


UK Lulus penggunaan vaksin Pfizer-Biotech, bagi golongan berumur 12 hingga 15 tahun

LONDON, 11 Jun - Agensi Kawal Selia Produk Ubat dan Kesihatan (MHRA) United Kingdom meluluskan penggunaan vaksin Pfizer-BioNTech ke atas kanak-kanak berusia 12 hingga 15 tahun.

Setiausaha Kesihatan UK, Matt Hancock berkata, keputusan dibuat selepas meneliti tahap keselamatan dan keberkesanannya serta mendapati manfaatnya melebihi risiko bagi kelompok usia tersebut.

Beliau turut mengesahkan, UK mampu memberi suntikan dengan bekalan sedia ada sekiranya Jawatankuasa Bersama Vaksinasi dan Imunisasi (JCVI) bersetuju melaksanakan proses vaksinasi.

Tambah beliau, meskipun telah diluluskan di peringkat agensi, pihaknya akan terus mendapatkan saranan klinikal daripada JCVI mengenai langkah-langkah seterusnya agar UK dapat keluar dari kemelut kesihatan ini selamanya.

Disember lalu, pihak berkuasa Amerika Syarikat telah meluluskan penggunaan vaksin Pfizer-BioNTech ke atas individu berusia 16 tahun ke atas kemudian meluaskannya kepada kanak-kanak seawal 12 tahun pada May yang turut diikuti Canada.


Tragedi MH17: Mahkamah Belanda mula dengar bukti terhadap empat suspek

BELANDA, 8 Jun - Perbicaraan pesawat MH17.

Hakim Belanda akan mula mendengar bukti terhadap tiga suspek warga Rusia dan seorang rakyat Ukraine yang dituduh menembak jatuh pesawat milik Malaysia Airlines di ruang udara Ukraine pada 2014.

Ketika ini perbicaraan yang bermula sejak Mac 2020 masih di peringkat hujahan perundangan, mengenai penerimaan bukti berkaitan nahas yang mengorbankan 298 penumpang dan kru penerbangan.

Perbicaraan melibatkan empat suspek itu iaitu warga Rusia Oleg Pulatov, Igor Girkin dan Sergei Dubinsky, serta warga Ukraine Leonid Kharchenko dengan semuanya dibicarakan tanpa kehadiran mereka.

Daripada empat suspek, hanya Pulatov diwakili peguam.

Menurut mahkamah, pendengaran terhadap merit bermula dengan topik umum termasuk siasatan oleh hakim pemeriksa, disusuli perbincangan selama tiga hari bermula Selasa hingga Khamis.

Pihak pendakwaan dan pembelaan pula diberi peluang untuk membangkitkan isu ketika perbincangan berlangsung sehingga 9 Julai.

Waris mangsa akan turut memberi keterangan di mahkamah pada September depan.

Jet Boeing 777 milik penerbangan Malaysia itu sedang dalam penerbangan dari lapangan terbang Schiphol di Amsterdam ke Kuala Lumpur sebelum ditembak jatuh di bahagian timur Ukraine, wilayah yang dikawal pemberontak pro-Rusia.


Putera Harry dan Meghan umum kelahiran anak kedua

CALIFORNIA, 7 Jun - Putera Harry dan isteri, Meghan mengumumkan kelahiran anak kedua mereka pada Jumaat.

Bayi perempuan yang selamat dilahirkan di California, Amerika Syarikat itu diberi nama "Lilibet Diana"

Pasangan berkenaan memilih "Lilibet" sempena nama nenek moyangnya, yang juga merupakan Ratu England.

Gabungan nama itu juga bagi memperingati ibu Putera Harry, mendiang Puteri Diana.

Pasangan itu mempunyai anak pertama, Archie yang lahir pada 2019.

"Ratu, Putera Wales dan Duchess of Cornwall, dan Duke dan Duchess of Cambridge telah dimaklumkan dan gembira dengan berita itu," kata Istana Buckingham.

Perdana Menteri Boris Johnson juga mengirimkan ucapan tahniah.

Meghan dan anak dikhabarkan kini selamat berada di rumah mereka.


800,000 dos dihantar ke Argentina hujung minggu ini

MEXICO CITY, 27 Mei - Mexico akan mula mengeksport vaksin AstraZeneca ke negara-negara Amerika Latin dibawah perjanjian pengeluaran bersama dengan Argentina.

Sebanyak 800,000 dos akan dihantar ke negara itu hujung minggu ini.

Mexico juga akan menerima kumpulan pertama selepas beberapa kali program itu ditunda kerana kekurangan bekalan pembungkusan.

150 juta dos akan dihasilkan menjelang Ogos, dengan firma Argentina, mAbxience, membekalkan komponen aktif.

Manakala, Liomont Mexico pula bertanggungjawab membotolkannya.


Varian COVID-19 India dikesan di 60 wilayah

INDIA, 27 Mei - Varian baharu COVID-19, semakin merebak .

Laporan Pertubuhan Kesihatan Sedunia (WHO) mendedahkan varian COVID-19 yang pertama kali dikesan di India kini telah direkodkan di 53 wilayah.

Selain itu, maklumat ..menunjukkan bahawa varian B.1.617 telah ditemui di tujuh wilayah lain, menjadikan keseluruhannya 60 wilayah telah ditembusi varian baharu virus berkenaan di India.

Menurut laporan tersebut, B.1.617 telah menunjukkan peningkatan penularan, sementara tahap risiko jangkitan masih disiasat.

Sepanjang minggu lalu, jumlah kes dan kematian baharu di seluruh dunia terus berkurangan.

4.1 juta kes baharu dan 84,000 kematian dilaporkan, penurunan masing-masing 14 dan 2 peratus berbanding minggu sebelumnya.

India merekodkan 1.84 kes jangkitan sepanjang tujuh hari lalu, namun angka itu susut 23 peratus berbanding minggu sebelumnya.


Bantuan kemanusiaan diedarkan kepada Warga Gaza

GAZA CITY, 24 Mei - Warga Gaza kembali meneruskan kehidupan selepas serangan udara tentera regim selama 11 hari meragut lebih 200 nyawa manakala ramai lagi hilang tempat tinggal.

Sehari selepas gencatan senjata tajaan Mesir itu dipersetujui, pihak berkuasa mula mengagihkan khemah dan tilam di Semenanjung Gaza.

Di Lintasan sempadan Rafah, penduduk Gaza memunggah lori yang membawa bantuan dari Mesir.

Tumpuan kini terarah kepada pembangunan semula Gaza, sementara operasi mencari dan menyelamat dipergiat manakala kemusnahan harta benda dinilai.

Menurut Kementerian Kesihatan, kekejaman regim Zionis sejak 10 Mei lalu, meragut 248 nyawa, termasuk 66 kanak-kanak Palestin.


Imej satelit papar kemusnahan di Gaza

SEMENANJUNG GAZA, 23 Mei - Imej satelit memaparkan situasi bangunan-bangunan di Gaza sebelum dan selepas serangan udara tentera Zionis.

Ia termasuk blok menara Jala yang menempatkan pelbagai organisasi berita sebelum dimusnahkan.

Serangan melenyapkan bangunan 12 tingkat itu dimana terdapat pejabat Associated Press (AP) dan TV Al Jazeera.

Kekejaman luar biasa itu seakan tiada belas kasihan kepada sesiapa sahaja di bumi Palestin.


11 hari dunia disajikan 1 lagi episod duka dari bumi Palestin

SEMENANJUNG GAZA, 23 Mei - Hanya dalam tempoh 11 hari, sekurang-kurangnya 243 maut serta hampir 2,000 cedera akibat serangan udara rejim Zionis Israel di selatan Gaza.

Kementerian Kesihatan memaklumkan daripada jumlah itu, 66 mangsa merupakan kanak-kanak. Individu terselamat berkongsi pengalaman mengerikan ketika siri serangan tentera Israel.

1,800 unit kediaman rakyat Palestin musnah sepenuhnya manakala 16,800 unit lagi musnah sebahagiannya.

Lebih menyedihkan, 120,000 lagi rakyat hilang tempat berteduh.

Ada juga yang masih berdepan ketakutan akibat serangan bertalu-talu.

Pun begitu, rakyat Palestin teguh berdiri melawan rejim Zionis penjajah tanah air mereka.


Rejim Israel terus bertindak kasar, tangani bantahan di Masjid Al-Aqsa dan Tebing Barat

BAITULMAQDIS, 22 Mei - Polis Israel dilaporkan terus bertindak kasar terhadap penunjuk perasaan di perkarangan Masjid Al-Aqsa.

Ia berlaku, kira-kira dua minggu selepas pertempuran sama yang mencetuskan konflik baru-baru ini.Pasukan keselamatan rejim Israel juga dikatakan memukul seorang jurugambar AFP yang membuat liputan di kawasan tersebut.Keadaan sama turut dilaporkan berlaku di beberapa bahagian lain di Baitulmaqdis timur kawasan dijajah Israel selain di Tebing Barat.Ratusan pegawai dan anggota keselamatan rejim israel telah digerakkan ke kawasan tersebut bagi mengawal keadaan.


Bantuan kemanusiaan mula masuk Gaza, PBB peruntuk sebanyak USD18.5 juta

GAZA, 22 Mei - Bantuan kemanusiaan mula masuk ke Semenanjung Gaza selepas 11 hari pertempuran antara tentera rejim zionis Israel dengan Pejuang Hamas.

Dana Bantuan Kecemasan Pusat, PBB memperuntukkan USD18.5 juta atau kira-kira RM76.6 juta untuk bantuan kemanusiaan itu.

Konvoi lori membawa barangan bantuan seperti ubat, barangan makanan dan bahan api dilihat masuk melalui pintu Kerem Abu Salem selepas ia dibuka semula oleh rejim Israel.SEMALAM buat pertama kali dalam tempoh 11 hari serangan rejim Israel, puluhan ribu penduduk Gaza keluar bagi memeriksa kediaman atau harta benda mereka yang musnah selain menguruskan ahli keluarga mereka yang terkorban.Pasukan penyelamat juga masih berusaha mencari atau menyelamatkan penduduk yang terperangkap bawah runtuhan.Serangan udara tentera rejim Israel di Gaza sejak 10 Mac lalu menyebabkan 248 orang terbunuh termasuk 66 kanak-kanak dan mencederakan 1,948 yang lain.Antara yang terkorban termasuk kumpulan pejuang.Lebih 120,000 penduduk dilaporkan meninggalkan kediaman bagi mencari perlindungan.


2 gempa bumi gegarkan wilayah Qinghai dan Yunnan

YUNNAN, 22 Mei - Dua gempa bumi menggegarkan wilayah Qinghai dan Yunnan telah meragut dua nyawa.

Gempa di Yunnan berukuran 6.1 skala Richter berlaku pada pukul 9.48 malam tadi dengan dua gempa susulan.

Menurut pihak berkuasa, dua orang yang maut itu tinggal di kawasan pergunungan selain 22 lagi cedera.

Beberapa jam kemudian, gempa berukuran 7.3 skala Richter berlaku di wilayah Qinghai.

Bagaimanapun, tiada kematian atau kerosakan dilaporkan.

Di Yunnan, pihak berkuasa menyebut terdapat bangunan runtuh selain mengalami kerosakkan teruk.

Lebih 20,000 orang dipindahkan di kawasan yang didiami lebih 100,000 penduduk.

Bencana alam seperi gempa bumi sering berlaku di China terutama di kawasan pergunungan di bahagian barat dan barat daya.


Zionis langgar persetujuan gencatan senjata

BAITULMAQDIS, 22 Mei - Selepas tidak kurang 12 jam gencatan senjata dipersetujui Hamas dan Israel, ketegangan kembali tercetus apabila Zionis kembali mengkhianati perjanjian tersebut.

Semalam, pertembungan melibatkan penduduk Palestin dan polis Israel tercetus di pekarangan Masjid Al-Aqsa.

Bulan Sabit Merah Palestin mendedahkan, pertembungan tersebut menyebabkan 20 penduduk Palestin cedera.

Insiden tercetus ketika penduduk Palestin di sekitar Baitulmaqdis berpusu-pusu ke Masjid Al-Aqsa selepas solat Jumaat untuk meraikan persetujuan gencatan senjata.

Mereka kemudiannya mahu berarak dari Masjid Al-Aqsa ke kawasan Kota Lama Baitulmaqdis sebelum pertembungan tercetus.

Polis Israel bertindak menggunakan bom tangan dan bom asap .

Seperti biasa, rejim mendakwa tindakan diambil selepas perarakan tersebut menjejaskan keselamatan pasukan mereka.


Gencatan Senjata Palestin-Israel: 232 warga Palestin terbunuh dalam 11 hari serangan

GAZA, 21 Mei - Rejim zionis Israel dan dua kumpulan jihad Islam di Gaza bersetuju melaksanakan gencatan senjata tanpa syarat hasil inisiatif diketuai Mesir. Pihak Hamas dan Mesir memaklumkan gencatan senjata itu bermula 2.00 pagi tadi waktu tempatan, sekiranya rejim Israel memberi komitmen sama.

Jurucakap pejuang Hamas, Hazem Qassem menegaskan perjuangan mereka adalah untuk mempertahankan pencerobohan rejim israel di Masjid Al-Aqsa dan Baitulmaqdis.

Kumpulan itu juga akan terus memantau perkembangan semasa di kota suci itu bagi memastikan tiada lagi penjarahan oleh pihak rejim.

Sementara itu, Pejabat Perdana Menteri Israel memaklumkan, Kabinet Keselamatan sebulat suara menerima cadangan Mesir untuk gencatan senjata tanpa syarat namun tidak menyatakan bila akan berkuat kuasa.

Mesir yang mengetuai usaha perdamaian antarabangsa itu akan menghantar dua delegasi keselamatan ke Tel Aviv dan Palestin bagi memastikan pelaksanaan gencatan senjata dipatuhi sepenuhnya.

Gencatan senjata itu juga akan membolehkan bantuan kemanusiaan disalurkan namun ada laporan menyebut Israel tidak akan membuka pintu masuk komersial ke Gaza, Kerem Abu Salem.

Selain kehilangan nyawa, konflik paling ganas itu turut menyebabkan 120,000 penduduk Semenanjung Gaza terpaksa meninggalkan kediaman bagi mencari perlindungan.

Sejurus gencatan senjata diumumkan, penduduk Palestin keluar ke jalanan bagi meraikan kemenangan buat negara.

Selama 11 hari serangan, ratusan ribu penduduk terpaksa bersembunyi mengelak menjadi mangsa serangan roket dan keganasan tentera rejim Israel.

Di Baitulmaqdis, Gaza dan Tebing Barat, penduduk mengibarkan bendera Palestin tanda kemenangan sambil melaungkan nama Panglima Briged Al Qassam, Mohammed Deif.

Tokoh pejuang Hamas itu dilaporkan masih gagal disingkirkan meskipun sering menjadi sasaran utama tentera penjajah Israel.

Seorang tokoh veteran Hamas, Khalil al-Hayya pula menyifatkan kemajuan yang dicapai sebagai satu kejayaan yang amat menggembirakan.

Bagi penduduk, gencatan senjata adalah satu kemenangan sekali gus menunjukkan Maha Pencipta sentiasa bersama rakyat Palestin.

Mereka menyifatkan ia adalah pembebasan dan tanda kemenangan melawan penjajah Yahudi.

Ia juga adalah detik indah untuk semua penduduk Gaza dan satu kemenangan untuk Baitulmaqdis sempena bulan Ramadan dan Syawal.

Kini, penduduk mahu segera pulang ke rumah masing-masing setelah melarikan diri ke sekolah kendalian PBB bagi mendapatkan perlindungan.


Pemimpin dunia seru Palestin-Israel segera pulihkan ketegangan dan mulakan proses dialog

NEW YORK, 21 Mei - Susulan gencatan senjata berkenaan, Setiausaha Agung PBB, Antonio Guterres menuntut pemimpin Israel dan Palestin bertanggungjawab untuk segera memulihkan ketegangan dengan memulakan dialog lebih serius bagi mengatasi konflik berpanjangan.

Jelasnya, proses perdamaian sebenar harus dicapai antara Israel dan Palestin.

Gutterres turut menyatakan kepentingan kepada program bantuan kemanusiaan dan pemulihan di Gaza.

Presiden Amerika Syarikat, Joe Biden komited bekerjasama dengan PBB dan pihak berkepentingan antarabangsa lain untuk menyalurkan bantuan kemanusiaan segera termasuk pembangunan semula Gaza.

Biden berkata pentadbirannya akan meneruskan diplomasi tanpa henti agar Israel dan Palestin dapat mencapai keamanan.

Dalam pada itu, Presiden Mesir, Abdel-Fattah el-Sissi berkata, telah menerima panggilan telefon daripada Biden untuk bertukar pandangan bagi mencapai formula yang dapat menenangkan konflik antara Israel-Gaza.

Amerika Syarikat dan Mesir katanya punyai misi serupa untuk menguruskan konflik antara semua pihak dengan penuh diplomasi.


Warga Palestin sambut gembira gencatan senjata

GAZA, 21 Mei - 11 hari selepas serangan berdarah di Gaza, rejim Zionis dan dua kumpulan pejuang utama di Gaza mengumumkan gencatan senjata semalam.

Pengumuman ini disambut gembira penduduk Palestin.

Mereka bersorak termasuk meraikan 'keamanan sementara' ini di jalan-jalan utama.

Hon kenderaan dibunyikan dan beberapa das tembakan dilepaskan ke udara.

Gencatan senjata tanpa syarat ini dipersetujui berikutan tekanan yang semakin meningkat untuk menghentikan pertumpahan darah yang meletus sejak 10 Mei.

Kenyataan Perdana Menteri Israel, Benjamin Netanyahu mengatakan kabinetnya telah sebulat suara menerima cadangan atas inisiatif Mesir bagi gencatan senjata berkenaan.

Setakat ini, angka korban penduduk Palestin mencecah 232 individu termasuk 65 kanak-kanak.

Lebih 1,900 cedera dan 120,000 hilang tempat tinggal.


Perancis, China, Mesir dan Jordan desak PBB lakukan gencatan senjata

SEMENANJUNG GAZA, 21 Mei - Usaha Perancis, China, Mesir dan Jordan desak Pertubuhan Bangsa Bersatu (PBB) mengeluarkan satu resolusi gencatan senjata telah berjaya dipersetujui.

Palestin dan Israel setuju melaksanakan gencatan senjata itu bermula pukul 2 pagi waktu tempatan hari ini.

Resolusi itu mendesak agar bantuan kemanusiaan disalurkan ke Gaza bagi membantu penduduk Palestin yang terjejas teruk.

Bagaimanapun, wakil negara kuasa veto Amerika Syarikat ke PBB menolak usaha ini dengan alasan gencatan senjata tidak akan mengubah situasi yang berlaku.

Rejim Zionis pula memberi tekanan kepada Palestin dengan menutup satu-satunya pintu hubungan dengan dunia luar iaitu Kereem Shalom.

Sejak bermula 10 Mei lalu, Israel melancarkan serangan udara terhadap Gaza sehingga mengorbankan 232 orang termasuk 65 kanak-kanak.

Serangan rejim Zionis itu turut memusnahkan lebih 1,000 kediaman dan menyebabkan 17,000 penduduk hilang tempat tinggal.


Rakyat Mauritania desak rejim Israel hentikan kekejaman

MAURITANIA, 21 Mei - Di Nouakchott, Mauritania, ribuan penduduk berarak di jalanan bagi menyatakan sokongan terhadap Palestin.

Sambil menuntut, rejim Yahudi bertanggungjawab di atas segala kekejaman terhadap orang awam, termasuk wanita, kanak-kanak dan warga tua .

Protes turut menggesa kerajaan, parti pembangkang dan pertubuhan kemanusiaan bersatu hati memberi tekanan berterusan kepada rejim Yahudi .

Seluruh dunia juga menyuarakan solidariti secara bersama dengan rakyat Palestin di Gaza dan Baitulmaqdis.

Serangan melampau dan tindakan biadab Israel secara terang-terangan menyalahi undang-undang antarabangsa

PBB juga mengeluarkan kenyataan rasmi mendesak Israel, segera membuka laluan bagi menghantar misi bantuan ke Gaza .


Rejim Zionis terus bedil penempatan awam

BANDAR GAZA, 20 Mei - Kegilaan dan kebiadapan rejim Israel di Semenanjung Gaza berterusan pada awal pagi Khamis.

Tanpa ada perasan ehsan dan peri kemanusiaan, berpuluh serangan udara yang didakwa menyasarkan gedung senjata dan bangunan tentera dilancarkan.

Namun, kenyataannya serangan yang dilakukan selepas tengah malam hanya memusnahkan penempatan penduduk Palestin.

Malah, tiada bukti kewujudan fasiliti tentera seperti didakwa rejim Israel.

Pejuang Hamas terus berharap khabar angin mengenai perbincangan ke arah genjatan senjata dapat direalisasikan di Semenanjung Gaza.

Seramai 228 rakyat Palestin disahkan maut, sepuluh hari sejak serangan bermula.

Antara keluarga yang syahid termasuk keluarga, Iyad Saleha warga oku, bersama isterinya yang sarat mengandung dan cahaya mata mereka berumur tiga tahun.

Ruang tamu rumah mereka musnah dibedil rejim Israel.

Adik kepada Iyad, Abdel Fatah Saleha, yang terselamat daripada serangan memberitahu mereka sedang menikmati makan tengahari bersama ketika kediaman tersebut dibedil.

Serangan peluru berpandu rejim Israel yang tidak mengenal erti kemanusiaan turut mengorban seorang gadis, Dima Asali.

Dima Asali, terkorban selepas roket memusnahkan rumahnya di kem Jabalia, Semenanjung Gaza.

Ini merupakan satu lagi bukti betapa rejim Israel tidak menghiraukan tekanan antarabangsa yang menggesa agar mereka menghentikan serangan ke atas orang awam.

Sementara itu, jurucakap Kementerian Kesihatan Gaza, Ashraf A-Qidra berkata, serangan udara rejim Israel sememangnya dirancang untuk memusnahkan kepentingan awam di Semenanjung Gaza.

Serangan ke atas fasiliti Kementerian Kesihatan dan satu-satunya klinik ujian COVID-19 Al-Rimal telah membunuh dua orang termasuk seorang kanak-kanak dan mencederakan sepuluh yang lain.


#BERSAMAPALESTIN - Israel terus menggila

BANDAR GAZA, 20 Mei - Serangan terbaharu rejim Yahudi di Gaza memusnahkan 12 bangunan kediaman penduduk Palestin.

Ia termasuk sebuah bangunan enam tingkat berhampiran sekolah bagi Pelarian, di Al-Rimal, barat Gaza.

Serangan udara terbaharu zionis itu turut menyasarkan dua rumah di Rafah dan Khan Younis, selatan Gaza kononnya didiami beberapa komander kanan Hamas.

Cubaan membunuh Ketua Briged Ezze-ddin al-Qassam Hamas, Muhammad Deif itu adalah kali kedua dilakukan Isreal sejak 10 Mei lalu.

Selama lebih daripada 25 tahun, Muhammad Deif telah dianggap sebagai seorang tokoh Palestin yang dikehendaki Israel.

Beliau terselamat sebanyak lima kali percubaan bunuh oleh rejim Yahudi iaitu pada 2001, 2002, 2003, 2006 dan pada tahun 2014 yang menyebabkan isteri dan dua anaknya terbunuh .

Setakat ini, serangan rejim Yahudi telah mengorbankan 130 pejuang Hamas dan 30 anggota Jihad Islam.


#BEBASPALESTIN - Wartawan radio Al-Aqsa maut kediaman terkena serangan udara

SEMENANJUNG GAZA, 20 Mei - Keganasan tentera Israel di Palestin.

Seorang wartawan maut selepas serangan rejim Yahudi terkena kediamannya di utara Semenanjung Gaza.

Yousef Abu Hussein dilaporkan berkhidmat dengan radio Al-Aqsa.

Sekaligus menjadi kes pertama petugas media maut diserang rejim zionis.

Serangan udara dan roket bertalu-talu ke Gaza dilakukan sepanjang malam ketika pelbagai pihak di peringkat antarabangsa menggesa gencatan senjata.

Tentera rejim zionis juga mengakui menyerang 40 sasaran kononnya lokasi Hamas bersembunyi.

Sehingga kini, sekurang-kurangnya 219 nyawa warga Palestin yang tidak berdosa terkorban termasuk 63 kanak-kanak sejak peperangan tercetus lebih seminggu lalu.


Israel mahu lumpuhkan pejuang Hamas

RAMALLAH, 19 Mei - Tentera penjajah Israel terus melakukan provokasi terhadap bantahan penduduk Palestin tatkala tembakan rentas sempadan oleh tentera rejim zionis dan serangan balas pejuang Hamas memasuki hari ke-9.

Pemimpin rejim zionis dengan angkuh berkata, mereka akan terus melancarkan serangan bagi melumpuhkan pejuang Hamas dan kumpulan jihad Islam lain.

Menurut penduduk, Israel telah meningkatkan serangan sejak Hamas memulakan serangan balas, lapan hari lalu.

Kementerian Kesihatan Palestin melaporkan, angka kematian kini mencecah 219 orang termasuk 63 kanak-kanak dan 36 wanita.

Manakala lebih 1,500 orang cedera dan di pihak Israel 12 orang terbunuh.

Hampir 450 buah bangunan di Semenanjung Gaza musnah atau rosak teruk termasuk enam buah hospital dan sembilan pusat kesihatan.

Agensi kemanusiaan PBB melaporkan konflik Palestin-Israel yang memasuki minggu ke-2, telah menyebabkan kira-kira 52,000 penduduk hilang tempat tinggal.


Perancis, Mesir dan Jordan desak gencatan senjata Palestin-Israel

BANDAR GAZA, 19 Mei - Perancis bersama Mesir dan Jordan telah mengemukakan resolusi kepada Majlis Keselamatan PBB (UNSC) untuk pelaksanaan gencatan senjata konflik Palestin-Israel.

Tiga negara itu mahu serangan dihentikan, gencatan senjata dimulakan manakala Majlis Keselamatan PBB harus mula menangani isu tersebut.

Bagaimanapun perkembangan itu belum mampu mengubah situasi tegang di Gaza.

Kepulan asap kesan serangan rejim israel masih dapat dilihat sejak lewat malam Selasa sehingga ke awal pagi Rabu.

Wartawan Palestin antara yang terbunuh dalam serangan terbaru itu.

Seorang diplomat UNSC berkata resolusi itu turut meminta akses bantuan kemanusiaan di Gaza.

Manakala beberapa sumber diplomat menyatakan, mereka belum menerima teks resolusi dikemukakan Perancis itu.

Setakat ini, UNSC gagal mengemukakan penyelesaian bagi menamatkan konflik selepas Amerika Syarikat menolak tiga cadangan hampir sama diusulkan China, Norway dan Tunisia.


Elak ditipu, salur bantuan kepada rakyat Palestin mengikut saluran betul

KUALA LUMPUR, 19 Mei - Orang ramai perlu berhati-hati dan memastikan bantuan kepada rakyat Palestin disampaikan melalui saluran yang betul.

Menurut Presiden Muslim Care Malaysia, Zulkifli Wahijan, terdapat segelintir individu yang mengaut keuntungan dengan menggunakan nama pertubuhan bukan kerajaan (NGO) untuk mengutip dana.

Jelasnya, mereka menggunakan platform media sosial dan aplikasi whatsapp untuk meraih simpati penderma.Muslim Care sebelum ini menggerakkan kempen kesedaran terhadap Palestin dengan menyasarkan kutipan dana sebanyak RM5 juta bagi membantu perjuangan umat Islam di negara berkenaan yang tertindas akibat kekejaman rejim Israel.


Rejim Zionis mengganas, krisis kemanusiaan semakin buruk

PALESTIN, 19 Mei - Rejim Zionis berterusan menyasarkan kediaman penduduk Gaza dengan melakukan serangan disifatkan ngeri dan ganas pada waktu malam.

Susulan itu, angka korban penduduk Gaza meningkat kepada 217 orang dengan 63 daripadanya kanak-kanak.

Desakan antarabangsa agar gencatan senjata dilakukan disambut hambar Perdana Menteri rejim Israel, Benjamin Netanyahu yang bertekad akan menyerang jika diperlukan.

Memburukkan keadaan, apabila mesyuarat Majlis Keselamatan PBB berakhir tanpa sebarang kenyataan dikeluarkan.

Kebanyakan mangsa yang dirawat cedera akibat terkena peluru hidup dalam pertempuran antara rejim zionis dan penunjuk perasaan di beberapa kawasan di Tebing Barat dan timur Baitulmaqdis.

Setakat ini, angka kematian di pihak Israel meningkat kepada 12 orang akibat tembakan roket yang dilancarkan Hamas.

Semalam, serangan Zionis turut membunuh dua warga Thailand yang bekerja di sebuah kilang dan mencederakan beberapa yang lain.


Tanpa sebarang amaran, serang 'menggila' Israel punca ramai terkorban

GAZA, 18 Mei - Susulan bedilan roket Zionis sehingga menyebabkan lebih 40 maut pada Ahad.

Kekangan pelbagai sumber termasuk bekalan perubatan menyukarkan lagi usaha menyelamat.

Menurut penduduk yang terselamat, mereka tidak menerima sebarang amaran pada malam serangan sehingga menyebabkan ramai terkorban.

Operasi mencari dan menyelamat penduduk yang tertimbus bawah runtuhan disertai 20 orang namun mengambil masa yang lama akibat kekurangan peralatan.

Ramai mangsa kini masih berada dalam keadaan kritikal.


Lubnan jadi sasaran terbaharu serangan Israel

LUBNAN, 18 Mei - Tidak hanya bumi Gaza menjadi mangsa, tentera Zionis turut melancarkan artileri ke arah Lubnan.

Ia sebagai tindak balas terhadap Lubnan yang dikatakan melancarkan enam roket ke arah Israel.

Serangan roket oleh Lubnan dikatakan gagal melintasi Israel.

Sumber tentera Lubnan menyebut tiga roket dilancarkan semalam dari selatan negara itu ke arah Israel.

Ia dilancarkan berhampiran sempadan Israel iaitu di Shebaa Farms.

Dalam ciapan Twitter oleh Misi Pengaman PBB di selatan Lubnan menyebut situasi di kawasan berkenaan adalah tenang selepas beberapa jam roket dilancarkan.

Protes turut berlaku sebagai membantah serangan udara Israel terhadap Gaza di sempadan Lubnan yang menyaksikan seorang peserta demonstrasi maut angkara tentera Israel.


Rejim Israel terus biadap, halang penghantaran bahan api ke Gaza

PALESTINE, 18 Mei - Rejim Zionis Israel terus memberi tekanan ke atas pentadbiran Palestin di Semenanjung Gaza

Terbaru, penghantaran bahan api ke stesen janakuasa Gaza disekat rejim.

Ketua Jawatankuasa Koordinasi Semenanjung Gaza, Raed Fattouh menjelaskan, sebelum pada Isnin, pihak berkuasa rejim Israel telah memberi kebenaran tetapi tidak menepati janjinya hari ini.

Beliau berkata, bahan api yang dibeli dari Qatar ke Gaza, untuk dibawa ke loji janakuasa disekat ketika melalui pusat pemeriksaan Kerem Shalom.

Gaza mengalami kekurangan tenaga elektrik terutamanya dengan konflik Israel-Palestin terus meruncing.

Syarikat pengedaran elektrik di Gaza dijangka kehabisan bahan api dalam masa dua hingga tiga hari lagi.

Ketika ini, banyak kediaman di Semenanjung Gaza hanya menerima tenaga elektrik selama beberapa jam kerana sekatan di pusat pemeriksaan Kerem Shalom menghalang penghantaran bahan api itu ke Gaza.


China mahu PBB main peranan lebih agresif tangani konflik di Gaza

BEIJING, 18 Mei - Pelaksanaan gencatan senjata dan menghentikan keganasan adalah keutamaan dalam konflik Palestin-Israel bagi mengelak situasi menjadi lebih buruk.

Pendirian itu dinyatakan jurucakap China tatkala keganasan rejim zionis di bumi Palestin, memasuki minggu ke-2.

Menteri Luar China, Wang Yi ketika mempengerusikan debat terbuka Majlis Keselamatan PBB berhubung situasi di Asia Barat menegaskan Beijing turut mengecam keras tindakan ganas tentera rejim penjajah Israel terhadap orang awam dan mendesak serangan udara, darat, pelancaran roket dan permusuhan dihentikan segera.

Wang turut mendesak Israel agar mematuhi perjanjian antarabangsa dan menjamin keselamatan serta hak kemanusiaan penduduk Gaza seterusnya membenarkan akses bantuan kemanusiaan.

PBB pula diminta memainkan peranan utama sebagai penyelaras bantuan masyarakat antarabangsa bagi mengelak bencana kemanusiaan menjadi lebih serius.

Setakat ini, jelas Wang Yi Majlis Keselamatan PBB gagal menyatakan pendirian tegas disebabkan halangan satu negara dan meminta Amerika Syarikat memikul tanggungjawab tersebut, mengambil sikap adil seterusnya mendukung badan dunia itu memainkan peranannya dalam meredakan situasi semasa.


Empat lagi terbunuh, 10 cedera konflik di Gaza

GAZA, 18 Mei - Serangan terbaru tentera penjajah zionis di Semenanjung Gaza pada Isnin menyebabkan sekurang-kurangnya empat orang terbunuh dan beberapa lagi cedera.

Serangan itu melibatkan beberapa sasaran, sama ada menerusi udara atau dari darat di sempadan Israel-Gaza.

Serangan berhampiran sebuah klinik, menyebabkan dua orang terbunuh dan 10 lagi cedera.

Agensi berita Xinhua pula melaporkan serangan di beberapa sasaran menyebabkan sekurang-kurangnya empat orang terbunuh dan 10 orang cedera.

Serangan jet pesawat Israel itu mengena bumbung bangunan sembilan tingkat di pusat bandar Gaza, membunuh seorang lelaki dan seorang kanak-kanak 11-tahun serta mencederakan lima yang lain.

Selain serangan udara, Israel turut menggerakkan kapal tempur angkatan laut dan artileri yang ditempatkan di sempadan timur Gaza untuk menentang serangan balas Hamas.

Sementara itu dua penduduk Palestin iaitu pasangan suami isteri terbunuh akibat bedilan artileri berhampiran kediaman mereka di utara Semenanjung Gaza, manakala lima pejalan kaki dilaporkan cedera.


Konflik di Gaza berterusan

GAZA, 18 Mei - Perdana Menteri Israel, Benjamin Netanyahu dengan angkuh menyatakan tenteranya akan terus membedil Gaza selama mana tindakan itu diperlukan tanpa mempedulikan gesaan masyarakat antarabangsa.

Katanya serangan Tentera Pertahanan Israel (IDF) pada Isnin menyebabkan seorang lagi komander Jihad Palestin terbunuh dan tindakan itu akan terus dilakukan menyasar infrastruktur bawah tanah tentera pejuang Hamas juga unit-unit lain.

Serangan tentera penjajah Israel di wilayah Palestin, khususnya di Gaza sejak lebih seminggu lalu telah menyebabkan 212 orang termasuk 61 kanak-kanak dan 36 wanita terbunuh.

Kementerian Kesihatan Gaza turut mengesahkan lebih 1,400 orang cedera.

Manakala di Israel, 10 orang dilaporkan terbunuh.

Sementara itu Presiden Amerika Syarikat, Joe Biden semalam menggesa Perdana Menteri Israel, Benjamin Netanyahu, berhenti berbalas serangan dengan Palestin dan mendesak gencatan senjata segera dilakukan.

Menurut White House, dalam panggilan telefon bersama Netanyahu, Biden menyatakan sokongan untuk gencatan senjata serta membincangkan pembabitan negaranya, Mesir dan sekutu lain.


Perancis bekerjasama dengan Mesir, Jordan rangka gencatan senjata

PARIS, 18 Mei - Presiden Perancis, Emmanual Macron menyatakan akan bekerjasama dengan Presiden Mesir dan Raja Jordan bagi merangka usul gencatan senjata serta jalan penyelesaian konflik Pelastin-Israel. Macron yakin Mesir sebagai pengantara rundingan boleh mengembalikan keyakinan dalam jangka pendek keamanan di Palestin, namun perlu disusuli dengan gencatan senjata.

Beliau juga akan mengetengahkan isu pengeboman pesawat perang Israel ke atas bangunan menempatkan media di Gaza ketika pertemuannya dengan Perdana Menteri Israel, Benjamin Netanyahu, satu atau dua hari akan datang.


COVID-19: Thailand catat 9,635 kes harian tertinggi

BANGKOK, 18 Mei - Thailand melaporkan 9,635 kes COVID-19 baharu termasuk 6,853 kes melibatkan banduan dan 25 kematian dalam tempoh 24 jam terakhir ketika kerajaan terus berusaha membendung gelombang jangkitan ketiga.

Ia merupakan angka harian tertinggi sejak pandemik COVID-19 tahun lepas.

Setakat ini, Thailand mencatatkan 111,082 kes dan 614 kematian.

Jurucakap Pusat Pentadbiran Situasi COVID-19 (CCSA) Dr Taweesin Visanuyothin berkata pegawai kesihatan melakukan pengesanan kes aktif di lapan kemudahan penjara dengan lima di Bangkok, masing-masing satu di Nonthaburi, Chachoengsao dan Chiang Mai bermula 1 Mei hingga 16 Mei.

Lebih 24,000 tahanan dan pegawai telah disaring dengan 10,748 ujian positif COVID-19 sementara 2,235 lagi menunggu keputusan ujian masing-masing.

Kerajaan juga katanya akan menyediakan penjagaan kesihatan yang mencukupi kepada semua banduan dan tahanan di penjara seluruh negara.

Data menunjukkan tahanan paling banyak dijangkiti berada di penjara Chiang Mai dan Bangkok.


Turki selar tindakan AS jual senjata canggih kepada Israel

ANKARA, 18 Mei - Presiden Turki, Tayyip Erdogan menyelar tindakan Amerika Syarikat menjual senjata canggih kepada Israel ketika ketegangan semakin memuncak.

Kenyataan lantang Erdogan terhadap Presiden Joe Biden ini disiarkan secara langsung televisyen tempatan.

Pentadbiran Biden semalam meluluskan penjualan senjata berteknologi tinggi bernilai 735 juta dolar.

Berdasarkan undang-undang Amerika, pemakluman rasmi perlu dikemukakan kepada Kongres sebelum penjualan senjata ke luar negara boleh dilaksanakan.

Dan pihak Kongres mempunyai tempoh 15 hari untuk membantah.

Mamandangkan makluman rasmi telah dibuat pada 5 Mei, Kongres mempunyai masa hingga 20 Mei untuk menghalang rancangan Biden.


Gaza terus dibedil, lebih 200 nyawa terkorban

GAZA, 18 Mei - Masuk minggu kedua, tentera Israel terus membedil Gaza.

Setakat ini lebih 200 nyawa terkorban dalam serangan sehingga mencetuskan ketakutan dalam kalangan penduduk Gaza.

Serangan tidak mengenal sasaran itu mengakibatkan nyawa penduduk Palestin terus terancam walaupun berada dalam rumah.

Pihak berkuasa tempatan berkata, api marak ketika letupan kuat menggegarkan Gaza mengakibatkan bekalan elektrik terputus dan ratusan bangunan musnah.

Serangan turut memusnahkan infrastruktur penting, dengan pihak berkuasa elektrik memberi amaran baki bahan api untuk menghasilkan tenaga hanya mampu bertahan beberapa hari lagi.


China kesal AS sekat kenyataan Majlis Keselamatan PBB mengenai keganasan Israel ke atas Palestin

BEIJING, 17 Mei - China kesal tindakan Amerika Syarikat menyekat pernyataan Majlis Keselamatan Pertubuhan Bangsa-bangsa Bersatu (PBB) mengenai keganasan Israel ke atas Palestin.

Menteri Luar China, Wang Yi berkata, hanya kerana halangan dari sebuah negara, Majlis Keselamatan PBB tidak mampu mencapai kata sepakat berhubung penyelesaian isu tersebut.

China mendesak agar Amerika Syarikat memikul tanggungjawab sewajarnya untuk keamanan sejagat.

Amerika Syarikat, sekutu utama Israel menangguhkan sesi perbincangan khas Majlis Keselamatan PBB mengenai konflik Palestin.

Malah dalam kenyataannya, pentadbiran Joe Biden dengan tegas mengatakan, Israel dibenar mempertahankan diri sebagai tindak balas terhadap tembakan roket Hamas.

China mendesak gencatan senjata segera dan meminta Majlis Keselamatan PBB mengambil tindakan tegas termasuk mengulangi sokongan untuk penyelesaian dua negara.

Pihaknya menyambut baik rundingan antara kedua-dua pihak.


PBB runding gencatan senjata segera, bendung ketegangan

AMERIKA SYARIKAT, 17 Mei - Pertubuhan Bangsa Bersatu PBB sedang berusaha menamatkan segera keganasan Israel terhadap Palestin yang disifatkan sebagai sangat mengerikan.

Setiausaha Agungnya, Antonio Guterres mengesahkan, PBB juga secara aktif berunding dengan semua pihak ke arah gencatan senjata segera.

Beliau berkata, pertumpahan darah Israel dan Palestin boleh menjunam rantau tersebut kepada krisis kemanusiaan, memupuk ekstremisme dan keselamatan yang tidak terkawal.

Katanya, pertempuran, keganasan dan kemusnahan perlu dihentikan segera dan pemimpin bertelagah perlu membendung suasana tegang yang kian meningkat.

Gutarres berkata demikian pada ucapab secara maya merasmikan mesyuarat Majlis Keselamatan PBB bagi membincangkan konflik tersebut.

Bagaimanapun mesyuarat tersebut tidak mendatangkan hasil selepas ia ditangguh oleh sekutu Israel, Amerika Syarikat.


Rumah musnah dalam serangan udara, anak disatukan dengan bapa di hospital

GAZA, 17 Mei - Ini pula kanak-kanak perempuan berusia 6 tahun yang telah terperangkap selama tujuh jam selepas rumah keluarganya musnah terkena bedilan roket zionis.

Suzy Eshkuntana yang dikejarkan ke hospital di Gaza akhirnya disatukan dengan bapanya.

Kedua-dua mereka di tempatkan katil bersebelahan.

Menurut Riyad Eshkuntana, rumah mereka adalah di lokasi yang sama terkena serangan udara Israel ke atas sistem terowong pejuang di Gaza yang menyebabkan rumah mereka di atasnya turut musnah.


Hampir 200 rakyat Palestin maut, tindakan kejam rejim zionis

GAZA, 17 Mei - Tindakan kejam rejim zionis Israel terhadap Palestin berterusan sepanjang malam tadi sehingga awal pagi ini.

Berpuluh peluru berpandu jatuh berselerak di semenanjung Gaza dan semalam sahaja 42 rakyat Palestin maut.

Angka kematian lebih 40 orang itu adalah yang tertinggi dalam sehari sejak Zionis melancarkan serangan pada Isnin minggu lepas.

Setakat ini 197 rakyat Palestin maut manakala 10 orang di pihak Israel.

Daripada jumlah berkenaan sekurang-kurangnya 58 kanak-kanak maut manakala lebih seribu lagi cedera.

Menurut pihak berkuasa kesihatan Gaza, 40,000 hilang tempat tinggal sejak serangan berlaku.

Bedilan roket dapat dilihat sepanjang malam di bumi Gaza.

Menurut saksi, zionis kini merancang untuk melancarkan berpuluh serangan udara dan antara yang menjadi sasaran adalah kompleks perisikan milik Hamas.


Tentera Zionis bedil Gaza, sasar kediaman pemimpin Hamas

GAZA CITY, 16 Mei - Terbaru, tentera regim mendakwa, ia telah mengebom kediaman Ketua Biro Politik Hamas di Semenanjung Gaza, Yahya Sinwar.

Namun, tiada pengesahan dibuat sama ada beliau terbunuh atau sebaliknya.

Serangan dilakukan di sebalik rundingan PBB hari ini serta kebimbangan dunia mengenai konflik yang semakin memuncak.

Pertempuran paling sengit sejak 2014 itu tercetus akibat kemelut di Baitulmaqdis, menyaksikan kedua-dua pihak saling berbalas serangan.

Setakat ini, keganasan sudah meragut 174 nyawa di Gaza.

Menurut regim Zionis, "gelombang serangan yang berterusan" dalam tempoh 24 jam telah mengenai lebih 90 sasaran di seluruh Gaza.


Media Al Jazeera tidak akan 'Membisu'

GAZA, 16 Mei - Tindakan Rejim Zionis membedil bangunan pejabat Al Jazeera dan The Associated Press (AP), langsung tidak menyekat media ini melaporkan apa yang sebenarnya berlaku di bumi Gaza.

Ikrar Ketua Biro Al Jazeera Baitulmaqdis, Walid al-Omari, mereka tidak akan tunduk kepada sebarang tekanan mahupun 'membisu' walaupun bangunan 13 tingkat, Menara Jala di Gaza, dimusnahkan.

Senada dengan Walid al-Omari Presiden dan Ketua Pegawai Eksekutif AP, Gary Pruitt.

Tegasnya, siri jenayah yang didalangi tentera regim di Semenanjung Gaza harus dilaporkan ke seluruh dunia.

Dalam masa sama, akan memastikan keselamatan petugas media terjamin.

Selepas serangan berkenaan rejim Zionis mendakwa jet tempurnya membedil sebuah bangunan yang kononnya 'sarang' menyimpan aset ketenteraan, milik pasukan risikan pejuang Hamas.


Warga kota besar Eropah bangun bersolidariti untuk Palestin

PARIS, 16 Mei - Ratusan penduduk melakukan demonstrasi menentang kezaliman rejim Israel ke atas penduduk Palestin.

Mereka percaya serangan terbaharu Zionis Israel ke atas Gaza sejak minggu terakhir Ramadan lepas adalah yang terburuk sejak tujuh tahun lalu.

Di Paris, Perancis, polis terpaksa menggunakan gas pemedih mata dan meriam air bagi menyuraikan tunjuk perasaan pro-Palestin yang diadakan walaupun dilarang oleh pihak berkuasa.

Ribuan orang berkumpul di utara bandar Paris walaupun pihak polis mengeluarkan arahan melalui pembesar suara bahawa perarakan itu diharamkan.

Penunjuk perasan melaungkan "Israel Pembunuh" sepanjang perarakan itu.

Ribuan penunjuk perasaan juga berarak di London dan Madrid dalam menunjukkan sokongan terhadap rakyat Palestin pada Sabtu.

Di London, penunjuk perasaan membawa sepanduk bertulis "Berhenti mengebom Gaza" dan melaungkan "Bebaskan Palestin" menuju ke kedutaan Israel.

Di Madrid hampir 2,500 orang membawa bendera Palestin berarak ke plaza Puerta del Sol di tengah bandar itu.


Pejabat media AP dan Al Jazeera 'rebah' akibat pengeboman rejim Zionis

GAZA, 16 Mei - Dalam satu lagi serangan oleh rejim Zionis telah memusnahkan sebuah bangunan 12 tingkat yang menempatkan pejabat media The Associated Press (AP) dan Al Jazeera.

Bagaimanapun, tiada kecederaan atau kematian dilaporkan.

Sebelum serangan, pemilik bangunan tersebut telah diberi amaran berhubung tembakan peluru berpandu rejim Israel berkenaan, sekaligus membolehkan semua yang berada di dalamnya menyelamatkan diri.

Bagaimanapun, tiada kenyataan dibuat oleh tentera Israel buat masa ini berhubung serangan berkenaan.


Konflik Palestin-Israel ragut 136 nyawa di Gaza sejak Isnin

GAZA, 16 Mei - Terkini, konflik antara Palestin dan Israel telah mengorbankan 136 orang di Gaza sejak Isnin dalam ketegangan paling teruk kedua-duanya sejak bertahun-tahun.

Israel menyerang Gaza dengan serangan udara dan pejuang Palestin melancarkan roket ke arah Israel pada Sabtu pada hari keenam konflik yang tiada tanda akan tamat. Menurut pasukan perubatan Palestin, peningkatan jumlah kematian termasuklah 34 kanak-kanak dan 21 wanita dengan 950 lagi cedera.

Israel pula melaporkan lapan kematian termasuk seorang tentera di sempadan Gaza dan enam orang awam.

Diplomat Amerika Syarikat dan Arab kini mencari jalan untuk menenangkan situasi selepas keganasan terbaru menyaksikan pejuang Palestin menembak sejumlah 200 roket ke arah bandar-bandar di Israel.

Pejuang Hamas telah melancarkan serangan roket pada Isnin selepas ketegangan terhadap keputusan sebuah mahkamah untuk mengusir beberapa keluarga Palestin di Baitulmaqdis Timur dan sebagai balasan serangan polis Israel ke atas penduduk Palestin di Masjid Al-Aqsa.

Usaha diplomatik serantau dan antarabangsa setakat ini belum menampakkan tanda-tanda serangan akan dihentikan.


Semakin ramai bangkit suarakan kezaliman rejim Israel ke atas penduduk Palestin

ANKARA, 15 Mei - Sebelum ini, Presiden Turki, Recep Toyyip Erdogan lantang menyuarakan pandangan agar Majlis Keselamatan Pertubuhan Bangsa-bangsa Bersatu (PBB) segera bertindak.

Erdogan turut mendesak Presiden Rusia, Vladimir Putin agar memberi 'pengajaran dan peringatan tegas' kepada rejim Israel.

Tuntutan itu diikuti demonstrasi dilakukan rakyatnya di Ankara, Turki.

Beratus penduduk melakukan demonstrasi menentang kezaliman rejim Israel ke atas penduduk Palestin.

Mereka percaya serangan terbaharu Zionis Israel ke atas Gaza sejak minggu terakhir Ramadan lepas adalah yang terburuk sejak tujuh tahun lalu.

Di Sydney, Australia, ribuan rakyatnya mengangkat sepanduk sokongan terhadap Palestin.

Mereka mengutuk serangan Israel terhadap orang awam Palestin sehingga menyebabkan ratusan terkorban termasuk kanak-kanak dan wanita.

Malah ratusan ribu rakyat Palestin terpaksa menjadi pelarian sejak zionis mula merampas tanah mereka berpuluh tahun lalu.

Tidak ketinggalan, penyokong parti politik Jamaat-e-Islami di Pakistan memprotes siri serangan Zionis ke atas Gaza.

Mereka menyatakan, ia merupakan kekejaman paling teruk yang menyebabkan pertembungan orang awam Palestin yang mempertahankan Masjid Al-Aqsa dengan tentera rejim Israel.


Sidang Majlis Keselamatan PBB dijangka bincang situasi meruncing di Gaza

GAZA, 15 Mei - Sidang Majlis Keselamatan Pertubuhan Bangsa-bangsa Bersatu (PBB) esok, dijangka akan membincangkan situasi meruncing di Gaza.

Dalam pada itu, Mesir memimpin usaha serantau untuk gencatan senjata.

Sumber keselamatan Mesir berkata, Kaherah mendorong kedua-dua belah pihak untuk menghentikan serangan mulai tengah malam Jumaat sementara menunggu rundingan lanjut.

Mesir bersandar pada Hamas dan yang lain manakala Amerika Syarikat berusaha mencapai kesepakatan dengan Israel.

Kementerian Luar Mesir berkata, Menteri Luar Mesir dan Jordan membincangkan usaha untuk mengakhiri konfrontasi Gaza dan mencegah provokasi di Baitulmaqdis.

Jelasnya, orang tengah Mesir, Qatar dan PBB akan meningkatkan hubungan dengan semua pihak dalam usaha memulihkan keadaan bagaimanapun belum mencapai kata sepakat.


Ribuan rakyat Palestin tinggalkan kediaman

ANKARA, 15 Mei - Kira-kira 10,000 rakyat Palestin terpaksa meninggalkan kediaman mereka di Gaza.

Pertubuhan Bangsa-bangsa Bersatu (PBB) mengumumkan angka itu semalam.

Ia selepas kawasan kediaman mereka menjadi sasaran pengeboman Zionis.

PBB memaklumkan, kebanyakan penduduk Palestin berlindung di sekolah, masjid dan tempat-tempat lain di utara Gaza bagi mengelak menjadi mangsa serangan bom Israel.

Pejabat PBB turut menggesa pihak Palestin dan Israel segera mengizinkan PBB serta rakan kemanusiaan untuk membawa bahan bakar, makanan dan bekalan perubatan termasuk mengerahkan aktivis kemanusiaan.

Setiausaha Agungnya, Antonio Guterres, turut menggesa agar ketegangan diredakan.

Israel terus menyasarkan Gaza dengan bedilan sehingga menyebabkan kerosakan teruk pada bangunan kediaman.

Sementara itu, ketegangan semakin meningkat di daerah Sheikh Jarram di Baitulmaqdis Timur sejak sebulan lalu.

Rakyat Palestin bertindak memprotes apabila penduduk Sheikh Jarrah menjadi sasaran dan ancaman pengusiran oleh tentera Israel.


Angka korban serangan ganas rejim Zionis di Gaza terus meningkat

GAZA, 15 Mei - Angka korban insiden serangan ganas rejim Zionis di Gaza terus meningkat.

Siri bedilan bom tentera Israel yang menyasar bangunan kediaman menyaksikan kira-kira 140 penduduk awam Palestin terbunuh termasuk 39 kanak-kanak dan 23 wanita.

Manakala hampir 1,000 yang lain dilaporkan cedera.

Dan angka itu dijangka terus meningkat selepas beberapa siri serangan udara rejim Israel menyasarkan kem pelarian Al-Shati di Gaza yang menempatkan kira-kira 85,000 pelarian Palestin.

Terbaharu, awal pagi tadi, pesawat Israel melakukan serangan udara di Gaza.

Sumber Pegawai Perubatan Palestin memberitahu, sekurang-kurangnya empat terbunuh dalam serangan udara di utara Gaza itu.

Tidak cukup dengan itu, kapal tentera laut Israel turut melepaskan tembakan daripada Laut Mediteranean namun tidak mengenai sasaran di Gaza.

Pejuang Hamas bertindak balas dengan melancarkan roket ke Israel dalam pertempuran memasuki malam kelima.

Kementerian Hal Ehwal Agama Palestin berkata, pesawat Israel menghancurkan sebuah masjid manakala jurucakap tentera Zionis memaklumkan akan menyiasat dakwaan itu.

Tiada tanda akan berakhirnya pertempuran dengan korban jiwa semakin meningkat di mana penduduk Palestin melaporkan 11 terbunuh di Tebing Barat dalam pertempuran antara penunjuk perasaan dan pasukan keselamatan Israel.

Sementara itu Hamas berkata, seorang wanita dan seorang kanak-kanak lelaki antara empat yang terbunuh dalam serangan udara Israel yang terkena rumah milik keluarga Abu Hattab di kem pelarian Pantai Gaza City.

Tentera Israel tidak memberikan sebarang komen terhadap kenyataan itu.

Setakat ini, sembilan rakyat Israel terbunuh dan lapan daripada mereka maut dalam serangan roket termasuk seorang tentera mati selepas jip dinaikinya meletup ditembak peluru antikereta kebal.


Serangan Zionis: AS didesak hentikan sokongan dana dan ketenteraan

NEW YORK, 5 Mei - Di New York, puluhan penunjuk perasaan pro-Palestin berkumpul di luar Muzium Seni Moden bagi menyatakan bantahan terhadap serangan regim Zionis.

Kumpulan ini mendesak Amerika Syarikat segera menghentikan sebarang bentuk dana termasuk bantuan dan sokongan ketenteraan.

Mereka turut mendesak Presiden Joe Biden lebih tegas dalam isu pencerobohan terhadap rakyat Palestin.


Sempadan Lebanon-Israel: Penunjuk perasaan berkumpul tunjuk sokongan terhadap Palestin

GAZA, 15 Mei - Sekumpulan penunjuk perasaan rakyat Lebanon berkumpul berdekatan sempadan negara itu dengan Israel.

Mereka mengibarkan bendera kebangsaan negara Palestin, Iran dan pergerakan Hezbollah.

Menurut satu laporan agensi berita Lebanon, seorang warganegara berusia 21 tahun mati disebabkan kecederaan serius hasil serangan Zionis.

Kejadian berlaku, ketika mangsa itu bersama satu kumpulan cuba untuk merentasi sempadan menerusi pagar keselamatan.

Seorang penunjuk perasaan yang terlibat dalam tindakan sama, juga mengalami kecederaan.

Penunjuk perasaan bertindak sedemikian bagi menunjukkan semangat solidariti mereka terhadap Palestin.


Satelit papar kemusnahan di Gaza, angka korban di Palestin meningkat

GAZA, 15 Mei - Kemusnahan akibat serangan rejim Israel ke atas Gaza dapat dilihat dengan jelas menerusi visual satelit yang dirakam.

Turut kelihatan visual kebakaran tangki simpanan di selatan Israel selepas tindakan balas pejuang Hamas.

Ketika ini tiada tanda-tanda situasi akan reda malah rejim Israel makin bertindak kejam dengan menyasarkan orang awam.

Konflik tersebut juga kini telah mendapat perhatian dunia malah beberapa negara lain juga mengkritik tindakan Israel ke atas Palestin terutama ketika umat Islam sedang menyambut Aidilfitri.

Sekurang-kurangnya 103 nyawa terkorban di Gaza termasuk 27 kanak-kanak akibat serangan Israel.

Dilaporkan 49 penduduk Palestin terbunuh dalam masa satu hari sahaja.


Gaza terus dibedil Israel, sasar serangan terhadap institusi kewangan Palestin

GAZA, 15 Mei - Letupan besar menggegarkan bandar Palestin itu pada awal pagi semalam.

Ia susulan tindakan rejim Israel meneruskan kempen pengeboman di Gaza selain telah mengumpulkan kereta kebal dan tentera di perbatasan wilayah tersebut.

Terbaharu, pesawat rejim itu bertindak mengebom bangunan National Production Bank di Bandar Gaza.

Letupan menyebabkan serpihan bangunan berterbangan sejauh beberapa kaki dari lokasi kejadian.

Ia turut menyebabkan tingkap dan pintu bangunan berdekatan musnah.

Rejim berkenaan telah melakukan beberapa siri bom terhadap 2 cawangan Bank itu sebelum ini.

Pihak ketenteraan negara itu kini menyasarkan serangan terhadap institusi berkaitan perbendaharaan dan bank.

Bunyi letupan jelas kedengaran di kota Gaza yang dirakam oleh Reuters.

Serangan Israel ke atas Gaza dijangka berterusan biarpun tindakan tersebut dikecam banyak negara lain.


Palestin terus dibedil rejim Israel, empat terbunuh dan 100 cedera

WEST BANK, 15 Mei - Empat warga palestin terbunuh akibat serangan rejim Israel di kawasan West Bank semalam.

Keganasan yang berlaku adalah rentetan siri keganasan dan serangan berterusan rejim berkenaan terhadap bumi Palestin.

Menteri Kesihatan Palestin mengesahkan keempat-empat warga itu mati terbunuh di kawasan berdekatan Jenin dan utara West Bank.

Keganasan tentera rejim Israel itu menyebabkan kemusnahan teruk di beberapa lokasi dan menyebabkan kecederaan kepada 100 penduduk Palestin.


Konflik Palestin-Israel memuncak, Majlis Keselamatan PBB adakan mesyuarat secara maya Ahad ini

GAZA, 14 Mei - Konflik di Asia Barat memuncak.

Rejim Zionis menggegarkan Gaza dengan serangan udara dan tembakan artileri.

Serangan itu dilancarkan kononnya sebagai tindak balas terhadap tembakan roket dari kawasan yang ditadbir Hamas.

Serangan itu menyebabkan beberapa rumah di Gaza, musnah atau rosak teruk.

Sehingga kini, konflik berkenaan sudah meragut nyawa lebih 100 penduduk Palestin.

Sementara itu, Majlis Keselamatan Pertubuhan Bangsa-Bangsa Bersatu (PBB) akan mengadakan mesyuarat secara maya Ahad ini.

Ia bagi menyuarakan kebimbangan terhadap ketegangan konflik antara rejim Zionis dengan Palestin.

Sesi perbincangan sepatutnya diadakan hari ini.

Namun, Amerika Syarikat meminta sesi itu ditangguhkan bagi memberi ruang kepada rundingan diplomasi.

Tunisia, Norway dan China yang meminta sidang tergempar itu diadakan hari ini bagaimanapun, bersetuju ia diadakan pada Ahad.


Majlis keselamatan PBB adakan Mesyuarat tergempar pada Ahad

AMERIKA SYARIKAT, 14 Mei - Mesyuarat secara maya akan diadakan Majlis Keselamatan Pertubuhan Bangsa-bangsa Bersatu (PBB) pada Ahad bagi menzahirkan kebimbangan terhadap konflik antara Israel dan Palestin.

Kelulusan penuh 15 ahli Majlis Keselamatan tersebut diperlukan bagi mengadakan mesyuarat itu yang dijangka dibuat secara televideo.

Perbincangan sepatutnya diadakan hari ini, namun Amerika Syarikat meminta ia ditangguh dan mencadangkan satu sesi lain minggu hadapan.

Sebelum ini, ahli Majlis Keselamatan PBB iaitu Tunisia, Norway dan China meminta diadakan sidang mesyuarat tergempar hari ini namun kemudian ditetapkan pada esok.

Semalam Amerika Syarikat mendakwa mereka tidak menghalang sidang mesyuarat tergempar itu diadakan segera namun memberi waktu rundingan diplomasi bagi membincangkan konflik dengan serius.

Malah Setiausaha Negara Antony Bliken juga menafikan menghalang mesyuarat berlangsung sebaliknya hanya mahu menangguhkannya.


Insiden tembakan di sekolah Rusia, remaja 19 tahun didakwa

RUSIA, 14 Mei - Perkembangan insiden tembakan di sebuah sekolah di Rusia.

Seorang remaja lelaki berusia 19 tahun didakwa atas beberapa tuduhan membunuh susulan tindakannya melepaskan tembakan di sekolah 1-7-5 di Kazan pada Selasa lepas.

Insiden tersebut menyebabkan 9 maut, yang 7 daripadanya adalah kanak-kanak dan mencederakan ramai yang lain.

Ilnaz Galyaviev muncul di mahkamah dengan berpakaian hitam dan dilihat tenang dengan diiringi pengawal keselamatan.

Mahkamah mengarahkan Galyaviev ditahan selama dua bulan sementara menunggu tarikh perbicaraan.

Menurut pihak penyiasat, remaja tersebut telah melepaskan sekurang-kurangnya 17 tembakan di sekolah berkenaan selain menggunakan bahan letupan dalam serangan itu.

Dalam satu kenyataan mengatakan, Galyaviev dikesan menghidap penyakit berkaitan otak dan pernah beberapa kali menjalani rawatan, namun dinafikan remaja berkenaan.

Kejadian tersebut merupakan yang kedua terburuk selepas tragedi 2018 apabila seorang pelajar kolej menembak mati 20 yang lain sebelum membunuh diri.

Kazan adalah ibu kota wilayah Tatarstan yang memiliki penduduk majoriti Muslim dan terletak sekitar 725 KM di timur Moscow.

Susulan tragedi itu, Kremlin kini telah mengarahkan agar syarat lebih ketat bagi pemilikan senjata api.

23 individu dilaporkan dirawat di hospital termasuk 12 kanak-kanak yang mengalami kecederaan.


Jepun kuat kuasa larangan kemasukan pengunjung terpakai buat pelawat dari India, Pakistan, Nepal

JEPUN, 14 Mei - Bermula 14 Mei ini, semua pengunjung dari luar yang mempunyai rekod lawatan ke India, Pakistan dan Nepal dilarang memasuki Jepun.

Arahan tegas itu turut melibatkan mereka yang mempunyai status penduduk tetap.

Menurut laporan Jiji Press, hanya warganegara Jepun sahaja dibenarkan untuk pulang dari tiga negara Asia Selatan itu.

Dilaporkan arahan tersebut akan berkuatkuasa sementara buat mereka yang pernah berkunjung ke tiga negara Asia berkenaan terutama pada dua minggu lalu.

Berdasarkan statistik, pada Mac lalu sejumlah 17,376 warga asing dengan status penduduk tetap telah memasuki Jepun.

Daripada jumlah tersebut 2,699 masuk ke Jepun dari India, Pakistan dan Nepal.

Langkah terbaharu Jepun itu dibuat bagi memastikan penularan pendemik COVID-19 dapat dibendung sebelum menjadi parah.


OIC, Liga Arab, PBB dan dunia Islam digesa ambil tindakan tegas henti kekejaman Israel

KUALA LUMPUR, 14 Mei - Pertubuhan Kerjasama Islam (OIC), Liga Arab, Pertubuhan Bangsa-Bangsa Bersatu (PBB) dan seluruh dunia Islam serta badan antarabangsa lain digesa mengambil tindakan tegas menghentikan kekejaman rejim Israel ke atas bumi Palestin.

Tegas Menteri Kanan Pertahanan Datuk Seri Ismail Sabri Yaakob dalam satu kenyataan, isu Palestin merupakan isu kemanusiaan sejagat yang perlu diberikan perhatian oleh dunia.

Datuk Seri Ismail Sabri turut mengutuk sekeras-kerasnya serangan tanpa perikemanusiaan rejim Zionis khususnya di Masjid al-Aqsa yang dilakukan beberapa hari menjelang 1 Syawal.

Beliau berkata, ia bukan kali pertama Israel menyerang Palestin ketika umat Islam berada dalam fasa terakhir Ramadan dan melakukan persiapan untuk menyambut ketibaan Aidilfitri.

Katanya, serangan tentera Israel itu bukan sahaja tidak berperikemanusiaan malah mencabuli hak rakyat Palestin yang akhirnya menyaksikan banyak nyawa tidak berdosa termasuk kanak-kanak menjadi korban.

Seluruh umat Islam khususnya di Malaysia diseru meneruskan bantahan sebagai solidariti kepada rakyat Palestin.


Umat Islam Libya adakan perarakan selepas menunaikan solat sunat Aidilfitri, sokongan untuk Palestin

LIBYA, 14 Mei - Ribuan umat Islam di Libya menyertai perarakan bagi menyokong penduduk Palestin.

Perarakan dijalankan selepas mereka selesai menunaikan solat sunat Aidilfitri.

Mereka berpandangan suasana genting dihadapi penduduk Palestin ketika ini merupakan keadaan paling teruk selepas tujuh tahun.


Briged Al-Qassam lancar 130 serangan roket, serangan balas atas kemusnahan kediaman penduduk Palestin

GAZA, 14 Mei - Briged Al-Qassam pula mengumumkan pihaknya berjaya melancarkan 130 serangan roket di Askalan, Ntivot dan Sderot, petempatan Israel yang turut memaksa semua penerbangan ke lapangan terbang Tel Aviv dilencongkan.

Sayap tentera Hamas yang digeruni rejim Israel itu berkata serangan dilancarkan bagi membalas kemusnahan bangunan kediaman penduduk Palestin dan kematian komander kanan Hamas pada Selasa.

Dalam tempoh kurang setengah jam sebelum pengumuman itu dilakukan, pesawat perang Israel mengebom menara Ash Shourouq yang menempatkan pejabat institusi akhbar termasuk premis perniagaan.

Awal pagi semalam, pengganas Israel melancarkan serangan yang menyasarkan pemimpin utama Al-Qassam.

Terdahulu, rejim Zionis itu melancarkan serangan udara terhadap kubu kuat pergerakan Hamas di Semenanjung Gaza dengan menyasarkan beberapa bangunan utama termasuk ibu pejabat polis.

Kelmarin, tentera Hamas melancarkan roket ke arah hab ekonomi di Tel Aviv sebagai serangan balas selepas tentera Israel memusnahkan blok bangunan 12 tingkat di Gaza ketika pertempuran antara kedua-dua pihak terus memuncak.

Pertempuran kali ini disifatkan sebagai yang terburuk dan ada yang menyamakannya dengan perang Gaza pada 2014 dan berpotensi menjadi peperangan secara besar-besaran.


Puluhan ribu umat Islam Palestin hadir mendirikan solat sunat Aidilfitri di perkarangan Masjid Al-Aqsa

GAZA, 14 Mei - Tidak pernah lengang malah puluhan ribu penduduk Palestin hadir mendirikan solat sunat Aidilfitri di perkarangan Masjid Al-Aqsa.

Sungguhpun masih berdepan ancaman rejim Zionis Israel, umat Islam Palestin kekal merapatkan saf menunaikan solat secara berjemaah bagi meraikan 1 Syawal.

Ancaman Zionis tidak pernah menggentarkan Umat Islam Palestin.

Malah mereka berkumpul mempertahankan Masjid Al-Aqsa sejak berpuluh tahun lalu iaitu sejak pelarian Israel merampas tanah penduduk Palestin.

Tentera Zionis pada minggu terakhir Ramadan menyerang ketika mereka menunaikan Solat Tarawih di perkarangan Masjid Al-Aqsa.

Malah rejim Zionis Israel dengan sengaja mencampakkan bom tangan ke arah jemaah Palestin yang sedang solat berjemaah.

Tidak cukup dengan itu, sasaran bom kawalan jauh Israel ke arah bangunan tempat tinggal penduduk Palestin menambah angka kematian sehingga lebih 100 warga Palestin manakala lebih 400 yang lain cedera.

Sementara itu, ribuan rakyat Palestin mengadakan solat jenazah 13 anggota pejuang Hamas yang maut dalam serangan bom Zionis Israel.

Penduduk Palestin berasak-asak merebut peluang menguruskan jenazah-jenazah pejuang Hamas.

Menurut Hamas, sebahagian besar daripada pejuang yang maut merupakan para komander atasan termasuk ketua tentera Hamas di Bandar Gaza, Bassem Issa.

Jenazah diusung, disembahyangkan dan dibawa ke tanah perkuburan dengan iringan ribuan penduduk Palestin.


Protes kutuk tindakan jenayah tentera Israel marak di seluruh dunia

NEW YORK, 13 Mei - Perkembangan keganasan Israel terhadap Palestin turut mencetuskan protes susulan di beberapa negara.

Masyarakat dunia tampil menunjukkan sokongan terhadap nasib rakyat Palestin dan mengutuk tindakan jenayah tentera Israel.

Di Amerika Syarikat, membantah permusuhan yang semakin meningkat antara Israel dan Hamas, ribuan penunjuk perasaan berkumpul di luar bangunan Konsulat Israel di New York.

Berhimpun sambul melaungkan slogan 'Bebas Palestin', mereka mengutuk semua kekejaman yang sedang dilakukan Israel terhadap negara Islam itu.

Situasi sama turut berlaku di London apabila sekumpulan besar penunjuk perasaan pro-Palestin berkumpul di jalan-jalan utama menyatakan solidariti mereka terhadap rakyat Palestin.

Mereka berkumpulan sambil mengibarkan bendera Palestin dan memegang plakad 'Tamatkan Pengepungan Gaza' dan 'Tamatkan Pembunuhan Beramai-ramai'.

Protes aman itu turut menyaksikan kehadiran sekumpulan kecil penunjuk perasaan pro-Israel namun disekat pasukan keselamatan London bagi mengelak ketegangan.

Di ibu negara Turki, Ankara, beribu-ribu penunjuk perasaan membakar bendera Israel sebagai tanda protes terhadap insiden terbaharu kekejaman rejim Israel terhadap rakyat Palestin.

Biarpun di tengah-tengan perintah kawalan pergerakan akibat COVID-19, tunjuk perasan yang turut disertai rakyat Syria dan Palestin diteruskan sebagai manifestasi kemarahan mereka.

Protes juga berlangsung di bandar-bandar lain berdekatan Ankara dan Istanbul.


Aidilfitri dalam tangisan, bantuan kecemasan untuk Palestin

KUALA LUMPUR, 13 Mei - Malaysia mengutuk sekeras-kerasnya serangan serta pencerobohan di bumi Palestin yang sedang berlaku ketika ini.  Nadir Al-Nuri, satu-satunya rakyat Malaysia yang menetap di Gaza, Palestin menjadi saksi mata penindasan rejim Zionis dan secara langsung menjadi orang tengah yang menyalurkan bantuan secara terus menerusi pertubuhan Cinta Gaza Malaysia.

Menjelang Aidilfitri, di saat kita bersedih tidak dapat pulang ke kampung halaman dalam usaha melawan pandemik COVID-19, saudara kita di bumi Palestin kini sedang berjihad mempertahankan tanah air mereka. Pengusiran secara paksa rakyat Palestin dari kediaman mereka termasuk yang berada di kejiranan Sheikh Jarrah serta pencerobohan di Masjid Al-Aqsa di Baitulmaqdis merupakan satu bentuk penghinaan terhadap umat Islam dan nilai kemanusiaan.  Aidilfitri mereka diiringi tangisan.  Adakah kita hanya mahu melihat dari kejauhan?  Anda tidak perlu menjadi muslim untuk membela Palestin, cukup sekadar menjadi ‘manusia’.


Roket Hamas sasar Tel Aviv selepas Israel bertindak ganas di Baitulmaqdis

GAZA, 12 Mei - Pejuang Hamas melancarkan lebih 200 roket ke atas Israel sebagai balasan terhadap serangan zionis menghancurkan blok menara di Gaza.

Dalam sebuah kenyataan melaporkan bahawa 110 roket ditembak ke pusat ekonomi Israel, Tel Aviv dan 100 roket ke arah bandar selatan Beer-sheva.

Serangan didorong oleh keganasan di Baitulmaqdis yang membunuh sekurang-kurangnya 30 rakyat Palestin di Semenanjung Gaza dan tiga warga Israel manakala ratusan lagi cedera.

Menteri Pertahanan Israel, Benny Gantz, memberi amaran bahawa 'Ini hanya permulaan'.

Pemimpin Hamas, Ismail Haniyeh pula berkata beliau bersedia berdepan dengan sebarang kemungkinan jika Israel ingin meningkatkan serangan.

Menurut Utusan Pertubuhan Bangsa-bangsa Bersatu (PBB) bagi Perdamaian Asia Barat, Tor Wennesland, Israel dan Hamas sedang di ambang 'peperangan berskala penuh'.

Siren dibunyikan di bandar Israel ketika serangan roket Hamas dilakukan namun beberapa mangsa gagal mendapatkan perlindungan.

Kejadian itu memaksa Israel menghentikan penerbangan di lapangan terbang utamanya Ben Gurion berhampiran Tel Aviv.


COVID-19: Perintah berkurung di New Delhi dilajut seminggu

NEW DELHI, 11 Mei - Perintah berkurung di ibu negara India iaitu New Delhi dilanjutkan lagi selama seminggu sehingga 17 Mei.

Perintah berkurung yang bermula pada 19 April setakat ini telah dilanjutkan sebanyak 2 kali.

Sumber bekalan ubat-ubatan kini berada pada tahap kritikal di seluruh negara termasuk New Delhi sekaligus menyebabkan akses perkhidmatan kesihatan menjadi lebih sukar.

Susulan tempoh lanjutan perintah berkurung Kerajaan telah memutuskan untuk memperhebat sekatan seperti menangguhkan operasi tren bawah tanah.

Ketua Menteri New Delhi, Arvind Kejriwal menegaskan; pihak kerajaan sedang berusaha untuk mengatasi masalah kekurangan bekalan oksigen dan katil di hospital.

Orang ramai hanya dibenarkan keluar untuk membeli barangan keperluan harian dan mendapatkan perkhidmatan perubatan sahaja.

Restoran pula hanya menyediakan perkhidmatan bawa pulang manakala pusat beli belah, gimnasium dan taman ditutup.

India kini mencatatkan 22 juta kes COVID-19 dengan 242,000 kematian.


PM Palestin mahu Israel bertanggungjawab serangan di Masjid Al-Aqsa

RAMALLAH, 11 Mei - Perdana Menteri Palestin, Mohammed Shtayyeh menegaskan Israel perlu bertanggungjawab sepenuhnya berhubung pertempuran di perkarangan Masjid al-Aqsa.

Pada masa yang sama menggesa komuniti antarabangsa untuk campur tangan dalam pertempuran di masjid ketiga paling suci itu.

Pada masa yang sama beliau memberi amaran tindakan Zionis itu akan menyebabkan serangan balas.

Katanya lagi, apa yang berlaku di Baitulmaqdis adalah satu panggilan untuk membunuh dan satu usaha jenayah kebencian yang diamalkan dalam pendidikan Israel di sekolah dan kurikulum mereka.

Ketegangan memuncak pada Jumaat apabila polis Israel bertempur dnegan rakyat Palestin ketika umat islam menempuh bulan Ramadan.

Ia adalah insiden terburuk di Masjid Al-Aqsa sejak tahun 2017 yang kini menyebabkan lebih 300 orang cedera.


20 maut termasuk kanak-kanak serangan udara di Gaza

GAZA, 11 Mei - Sekurang-kurangnya 20 orang maut termasuk 9 kanak-kanak akibat serangan udara oleh Israel di Semenanjung Gaza.

Isarel mendakwa ia sebagai serangan balas terhadap Hamas yang melancarkan roket pada Isnin.

Hamas turut mengesahkan seorang komandernya terbunuh dalam serangan berkenaan.

Menurut pihak Hamas mereka telah melancarkan lebih 100 roket ke arah Israel.

Tentera Israel pula menyebut, mereka melancarkan sekurang-kurangnya 45 bedilan roket.

Kebanyakkanya menyasarkan lokasi berhampiran sempadan Gaza manakala 7 ke arah Baitulmaqdis.

Malah serangan roket itu menggegarkan bumi Palestin sepanjang malam dan tiada sebarang kecederaan mahupun kehilangan nyawa di pihak Israel.

Menurut Kementerian Kesihatan Gaza, serangan ke arah sekumpulan penduduk di Beit Hanoun di utara Semenanjung Gaza membunuh 20 orang, termasuk sembilan kanak-kanak,dan 65 lagi cedera.


3 cedera pergaduhan di Times Square New York

NEW YORK, 10 Mei - Tiga orang cedera terkena tembakan termasuk kanak-kanak perempuan berumur empat tahun di Times Square New York.

Kejadian berpunca daripada satu pergaduhan sehingga mencetuskan tembakan yang tiada kaitan dengan kesemua mangsa.

Polis masih menyiasat pihak yang terlibat dalam pergaduhan tersebut.

Kadar jenayah melonjak di New York begitu juga di bandar-bandar lain sejak beberapa tahun lalu, namun dengan penjelasan kes berbeza-beza.


Israel terus mengganas susulan penangguhan perbicaraan kes kediaman Sheikh Jarrah

BAITULMAQDIS, 10 Mei - Tindakan rejim Israel untuk terus menceroboh dan menjajah bumi Palestin memang tiada hadnya.

Terbaru anggota tentera penjajah itu terus bertindak ganas apabila Mahkamah Tinggi Israel membuat keputusan menangguhkan perbicaraan kes kediaman Sheikh Jarrah.

Menggunakan alasan keamanan, tentera Zionis melepaskan bom tangan dan meriam air berbau busuk ke arah penduduk Palestin yang berhimpun di Pintu Gerbang Damsyik, di Masjid Al-Aqsa.

Tindakan sama turut dilakukan di kejiranan Sheikh Jarrah.

Menurut Palang Merah Palestin, keganasan terbaru itu menyebabkan sekurang-kurangnya tujuh orang cedera, empat daripada mereka dimasukkan ke hospital.

Jumaat lalu, serangan tentera penjajah Israel serta pendatang haram Yahudi ke atas jemaah yang beribadah di Masjid Al-Aqsa menyebabkan ratusan orang cedera termasuk serangan berterusan di kejiranan Sheikh Jarrah.

Terdahulu Mahkamah Tinggi Israel, menangguhkan perbicaraan kes pengusiran keluarga Palestin di Kejiranan Sheikh Jarrah, Timur Baitulmaqdis.

Perbicaraan itu termasuk penyerahan rumah-rumah kepada peneroka Yahudi.

Alasan penangguhan tidak dinyatakan namun ia bagi memenuhi permintaan Peguam Negara Israel yang akan memberikan maklumat rahsia kepada pihak berwajib mengenai isu tersebut.


Insiden majlis hari jadi, pelaku tembak diri sendiri

COLORADO, 10 Mei - Enam orang terbunuh akibat ditembak seorang lelaki yang kemudian menembak dirinya sendiri termasuk teman wanitanya. Kejadian berlaku dalam satu majlis sambutan hari jadi di Canterbury Mobile Home Park, timur Colorado.

Polis yang tiba di lokasi kejadian menemukan enam mayat dewasa dan seorang lelaki cedera parah yang kemudian meninggal dunia selepas dikejarkan ke hospital.

Siasatan awal polis menunjukkan, keenam-enam mangsa daripada satu keluarga itu ditembak ketikan mengadakan satu majlis hari jadi dalam sebuah treler.

Ini kejadian kali ketiga di Colorado Springs sejak Oktober 2015.

Namun sejak beberapa bulan kebelakangan ini, Amerika Syarikat sering berdepan ancaman kejadian sama termasuk di kemudahan FedEx Indianapolis, bangunan pejabat di California, kedai runcit di Boulder, Colorado dan beberapa kedai SPA di Atlanta.


Long March 5B milik China gugur di lautan Hindi

CHINA, 9 Mei - Roket Long March 5B milik China terhempas dan berkecai di Lautan Hindi selepas masuk atmosfera bumi pagi tadi.

Menurut Pejabat Kejuruteraan Angkasa China, sebaik masuk atmosfera bumi, bahagian roket terbakar sebelum musnah.

Ia kemudiannya gugur berhampiran Kepulauan Maldives.

Sebelum ini, Beijing percaya kesan kerosakan daripada segmen roket yang gugur tidak akan mengakibatkan kerosakan besar.